ނޭދެމޭ ވަކިވުމެއް-52 – Esfiya\nހިތާމަ ލޯބި 13 hours ago\nދެއަތް ދެއަތާ މޮޑެމުން ދިޔަ ޒޯޔާގެ މޫނުމަތިން ހާސްކަން ފާޅުވަމުން ދިޔައެވެ. ފަޒްލާގެ ކުރިމަތީ އިށީން ވަޤުތުން ފެށިގެން މުޅިހަށިގަނޑަށް މަޑު ތުރުތުރު ލުމެއް ވެރިވެފައިވާ ފަދައެވެ. ފަޒްލާ ދައްކަން އުޅޭ ވާހަކައަކާ މެދު ޒޯޔާއަށް ވިސްނެމުންދިޔައީ އިންތިހާ އަށެވެ.\n“ޒޯޔާ މިގެނައީ ވަރަށް ބޮޑު ވާހަކައެއް ދައްކަން.. އަހަންނަށް ހީވަނީ މިކަމުން ދެމީހުންނަށްވެސް ކުރާނީ ފައިދާހެން..” ފަޒްލާ ދުރު ދުރުން ދައްކަން ފެށި ވާހަކައިގެ މިސްރާބު ހުރީ ކޮންދިމާއަކަށްކަން ލަފާކޮށްލަންވެސް ޒޯޔާއަށް ދަތިވިއެވެ.\n“ޒޯޔާ ބޭނުންތަ ޒައިކް ހޯދަން..؟” ފަޒްލާގެ ސުވާލާއެކު އިސްޖަހައިގެން އިން ޒޯޔާއަށް ހައިރާންކަމާއެކީ އިސްއުފުލާ ފަޒްލާގެ މޫނަށް ބަލައިލެވުނެވެ. އެއީ ފަޒްލާގެ ފަރާތުން އޭނާ އުންމީދުކޮށްގެން ހުރި ފަދަ ސުވާލެއް ނޫނެވެ.\n“ޖަވާބެއްްދީބަލަ.. އާއެކޭ ނުވަތަ ނޫނެކޭތަ..؟” ޒޯޔާގެ ފަރާތުން ޖަވާބެއް ނުލިބުމުން ފަޒްލާގެ މޫނުމައްޗަށް ފޫހިކަން ވެރިވެގެން ދިޔައެވެ.\nޒޯޔާ އަވަސް އަވަހަށް ބޯ ޖަހާލިއެވެ. ޒައިކް ވީތަން ފަޒްލާއަށް އެނގެނީ ބާވައެވެ؟ ޒައިކް ހޯދަދޭން ފަޒްލާ އެހީވަނީ ބާވައެވެ؟ އެފަދަ އެތައް ސުވާލު ތަކަކާއެކު ޒޯޔާގެ ހިތުގެ ހިނގުން އަވަސްވެގެން ދިޔައެވެ.\n“އެންމެ ރަނގަޅު.. އަހަންނަށް ޒައިކް ހޯދަދެވޭނެއޭ ބުނެފިއްޔާ ޒޯޔާ ޤަބޫލު ކުރާނަންތަ..؟” ފަޒްލާ އަނެއްކާވެސް ކޮށްލީ ސުވާލެކެވެ.\n“ މިފައިލްގަ މިވަނީ ޒައިކް ހޯދުމަށް ބޭނުންވާނެ ހުރިހާ މަޢުލޫމާތެއް..” ފަޒްލާ އޭނާއަށް ލައިލާ ދިން ފައިލް ޒޯޔާއަށް ދައްކާލަމުން ބުނެލިއެވެ.\n“އެކަމަކު…” ފަޒްލާ ވާހަކަ ދައްކަން ފެށުމާއެކު ޒޯޔާއަށް ނުތަނަވަސްކަން ލިބިގެން ދިޔައެވެ.\n“ޒައިކް ހޯދަދޭން އަހަރެން އެހީވާނީ ޝަރުތެއްގެ މަތިން..” ފަޒްލާ ހަރުކަށިކަމާއެކު ބުނެލިއެވެ. ޒޯޔާއަށް އިތުރަށް ކެތެއް ނުކުރެވުނެވެ. ގޮނޑިން ތެދުވަމުން ފަޒްލާއާ އޭނާ ކުރިމަތިލިއެވެ.\n“އެއީ ކޮން ޝަރުތެއްތޯ..؟ އަޅުގަނޑަށް ކުރެވޭވަރު ކޮންމެ ކަމެއްވެސް ކޮށްދޭނަން.. އެކަމަކު ޒައިކް އަޅުގަނޑަށް ބޭނުން” ޒޯޔާ ދެއަތް ޖޯޑު ކޮށްލަމުން ފަޒްލާގެ ކުރިމަތީ އާދޭސްކުރިއެވެ. ޒައިކް ފެންނާނެ ކަމުގެ އުންމީދު އާލާވުމަށްފަހު މާޔޫސްވެ ހުސް އަތާ އެނބުރި ދާކަށް ޒޯޔާ ބޭނުމެއް ނޫނެވެ.\nކެތްމަދުވެ ގޮތްހުސްވެފައިވާ ޒޯޔާގެ މޫނު ފެނުމާއެކު ފަޒްލާގެ ތުންފަތައް ވެރިވީ ނުލަފާ ހިނިތުންވުމެކެވެ. އޭނާ އެދެން އުޅޭކަންތައް ޒޯޔާއަށް ނުބައި ހުވަފެނަކަށް ވެގެން ދާނެކަން ޔަޤީނެވެ.\n“ޒައިކް ބޭނުމިއްޔާ އައިވިން ދޫކޮށްލާ!” ޒޯޔާއަށް ގަނޑުވެފައި އިރުކޮޅަކު ހުރެވުނެވެ. ފަޒްލާ ދެއްކި ވާހަކަ އޭނާގެ ކަންފަތަށް އިވުނުގޮތް ނުބައިއީހެއްޔެވެ؟ ހަރަކާތް ކުރަން ވެސް ހަނދާންނެތިފައި ހުރި މީހަކުހެން ފަޒްލާއަށް ބަލަހައްޓައިގެން ހުރުން ފިޔަވާ އިތުރު ކަމެއް ޒޯޔާއަކަށް ނުކުރެވުނެވެ.\n“އަދި އެއްފަހަރު ތަކުރާރު ކޮށްދެންވީތަ..؟” ޒޯޔާގެ ކުރިމަތީ މޫނު ޖެހޭހާ ގާތުގައި ފަޒްލާ ހުއްޓެމުން ކަންފަތް ދޮށުގައި ބުނެލިއެވެ.\n“ޒައިކް ބޭނުމިއްްޔާ އައިވިން ދޫކޮށްލާ.. ޒޯޔާއަށް ލިބެން އޮތީ އެތަނުން އެކަކު..” ފަޒްލާގެ އަޑުގައި އެއްވެސް ރަޙުމެއް ކުލުނެއް ނެތެވެ. ޒޯޔާގެ ލޮލަށް ބޮނޑިވެގެން ކަރުނަތަައް އޮހިގެން އައީ އެވަޤުތުއެވެ. އޭނާއަށް ކުރިމަތިވެފައިމިވަނީ ކޮންފަދަ އިމްތިޙާނެއް ހެއްޔެވެ؟\n“އެކަމަކު.. ކީއްވެ..؟” ޒޯޔާގެ ކަރުނަވީ ލޮލުގައިވަނީ އެތަކެއް ހާސް ޝަކުވާއެކެވެ. އޭނާއަށް އެންމެ މުހިއްމު ދެމީހުންގެ ތެރެއިން އެކަކު އިޚްތިޔާރު ކުރަން ޖެހެންވީ ކީއްވެހެއްޔެވެ.؟ އޭނާގެ ފުރިހަމަވެފައިވާ އާއިލާއާއެކު އުޅެވެން ނެތީ ކީއްވެހެއްޔެވެ..؟”\n“މިހާ ދުވަސްވީއިރުވެސް ކީއްވެކަމެއް ޒޯޔާއަކަށް ނޭނގޭތަ..؟ ތިއީ އަހަރެން އައިވިން އަށް ހޯދަދޭން ބޭނުންވީ ކަހަލަ އަންހެނެއް ނޫން.. ކަލެއާ އައިވިން ކައިވެނި ކުރީ އަހަރެން ރުޙުމެއްގައެއް ވެސް ނޫން.. ހުރި ހަމައެކަނި ދަރިފުޅުގެ މުސްތަޤުބަލަށް އަހަރެން ކުރި އުންމީދުތައް ފުނޑު ފުނޑުކޮށްލީ ކަލޭ.. އަހަރެންގެ ދަރިފުޅު މިހާރު އެއުޅޭ ހާލު ދެކިބަލަ.. އެއްވެސް އަސްލެއްނެތް ތުޙުމަތު ތަކެއްގައި ބަނދެވިފަ.. އަނެއްކޮޅުން ކަލެއާ ކަލޭ ދަރިފުޅުގެ ހުރިހާ ބަރުދަނެއް އޭނާގެ ބޮލު މަތީގެ.. އޭނާއަށް ނޭވާލާނެ ވަޤުތުކޮޅެއް ދީބަލަ.. ތި ދެމައިން އައިވިންގެ ޙަޔާތުން ދިޔުމުންނޫނީ އައިވިން އަށް ދިރިއުޅުމެއް ނުފެންނާނެ.. އަހަރެން އެދަރިފުޅަށް އެކަންތައް ކޮށްދޭނަން..” ފަޒްލާގެ ހިތުގައި ޒޯޔާ އާ އޭނާގެ ދަރިފުޅާ މެދު ނަފްރަތާއި ރުޅިވެރިކަން ނޫން އެއްޗެއް ނެތްކަން ޒޯޔާއަށް ޔަޤީންވެއްޖެއެވެ.\n”އެހެންވީމަ ޒޯޔާ ބޭނުންގޮތެއް އަވަހަށް ބުނޭ.. ޒައިކް ސަލާމަތް ކޮށްދެވެން އޮތީ އަހަރެން ބުނާގޮތް ހަދައިގެންކަން ހަނދާން ކުރާތި.. ހުދު އައިވިން އަމިއްލައަކަށްވެސް ކިތަންމެ މަސައްކަތެއް ކުރިޔަސް އެކަމެއް ނުވާނެ..”\nފަޒްލާގެ ކޮންމެ ޖުމްލައަކާ އެކު ޒޯޔާގެ ހިތުގައި އިތުރު ހައިޖާނެއް އުފެދެމުން ދިޔައެވެ. ބޮލަށް ބާރުކުރަމުންގޮސް ބޯފަޅައިގެންދާން އުޅޭހެން ހީވާން ފެށިއެވެ.\n“އައިމް ސޮރީ އައިވިން..” ޒޯޔާއަށް ދެލޯ މަރާބާރުކޮށްލުމާއެކު ހިފެހެއްޓުމެއްނެތް ކަރުނަތައް ކޯރު ހަދާފައި ކޯތާފަތަށް ފައިބައިގެން ދިޔައެވެ. ހިތުގެ ކަނަކުން ފަޒްލާގެ ވާހަކަތަކަށް ޒޯޔާއަށް އެއްބަސް ވެވުނެވެ. އޭނާގެ ސަބަބުން އައިވިންގެ ހަޔާތް ހަލަބޮލިކަމެއްގެ ތެރެއަށް ވެއްދިއްޖެއެވެ. ފަޒްލާ ބުނިފަދައިން އައިވިން އަށް ހަމަޖެހުމެއް ލިބެން އޮތީ އޭނާ އައިވިންގެ ޙަޔާތަށް ޢަލްވަދާޢު ކިޔުމުން ހެއްޔެވެ؟ އެހެނަސް އެ ޚިޔާލާއެކުވެސް ޒޯޔާގެ މެޔަށް ދިލަ ތަދު އިޙްސާސްކުރެވެމުން ދިޔައެވެ. އައިވިން އާ ނުލާ އޭނާގެ ހިތަށް ލިބެން އޮތީ ކޮން ހިތްހަމަ ޖެހުމެއް ހެއްޔެވެ؟ އަނެއްކޮޅުން ލޯބިވާ ދަރިފުޅެވެ. ޒައިކް އާ ނުލާ ދިރިހުރުމަށް ވުރެ މަރުވާން އެދެވުނު ދުވަސްތައް ގިނައެވެ. އެދަރިފުޅަކީ އޭނާގެ ހުރިހާ ހިތާމަޔަކާއި އަނިޔާއަކަށް ކެތްތެރިވުމުގެ ހަމައެކަނި ބާރެވެ.\nއެވަޤުތު ޒޯޔާ ނިންމި ނިންމުމަކީ އޭނާގެ ހަށިގަނޑުން އެއްފަޅި މަދުވެގެން ދިޔަ ކަމުގެ އިޙްސާސް ކުރެވުނު ނިންމުމެކެވެ. އެހެނަސް ޒޯޔާއަށް ލިބިގެން ދިޔަ ހިތާމައިގެ ބަދަލުގައި ފަޒްލާއަށް އިންތިހާ ދަރަޖައިގެ އުފާވެރިކަން ލިބިގެން ދިޔައެވެ.\nފަޒްލާގެ މަސައްކަތުން ޒައިކް ހޯދިގެން ދިޔައެވެ. އެއްބަސްވެވުނު ގޮތާއި އެއްގޮތަށް އައިވިން ދޫކޮށްލާފައި ޒޯޔާ ދާން ޖެހޭވަޤުތު އައީއެވެ. އޭނާއަށް ވީވަރަކުން އައިވިން އަށް އެކަމުގެ ހިލަމެއް ވިއަނުދޭން މަސައްކަތް ކުރިއެވެ. އައިވިން ގޭގައި ނެތްވަޤުތު ބަލާ ޒޯޔާ ޒައިކް ގޮވައިގެން ގެއިން ނިކުތީ ހުސް އަތާއެވެ. ރީތިވާ މޭޒުގައި އަމިއްލަ އަތުން ލިޔުނު ހަޤީޤަތެއް ނެތް ލިޔުންކޮޅު ޒޯޔާ ބޭއްވީ ހިތާއި ދެކޮޅަށެވެ. ހިތްމަތީ ހިލަގަނޑެއް ބާއްވަމުން ޒޯޔާ އައިވިންގެ ދިރިއުޅުމާއި ދުރަށް ހިނގައިގަތީ ދުވަހަކުވެސް އެދިރިއުޅުމަށް ނާންނަން ނިންމަމުންނެވެ.\nއެކި މީހުންގެ ދިިރިއުޅުމަށް އެކި ކުލަތައް ވެރިކުރަމުން ދިރިއުޅުން ކުރިއަށް ދަމުންދިޔައެވެ. ވަޤުތު އޭގެ ޒިންމާ އަދާކުރަމުން ދިޔައިރު ޙަޔާތުގެ ޞަފްޙާތައް ގަނޑަކަށް ފަހު ގަނޑެއް މާޒީއާ އެކުވަމުން ދިޔައެވެ.\nދެފަރާތަށް ކެހިގެން ދިޔަ ދޮރުގެ ތެރެއިން ދުވެފައި ކަހަލަ ގޮތަކަށް ޒޯޔާ ވަދެގެން ދިޔައެވެ. އަތުގައި އޮތް ގަޑިއަށް ބަލައިލަމުން ކޮނޑުގައި އަޅުވާފައި އޮތް އަތްދަބަސް ރަނގަޅު ކޮށްލިއެވެ.\n”ޒޯ.. ކިރިޔާ އިނގޭ ގަޑިއަށް ތިއާދެވުނީ..” ރިސެޕްޝަނުގައި އިން އަންހެން ކުއްޖާ ޒޯޔާ ފެނުމާއެކު ހިނިތުންވެލަމުން ބުނެލިއެވެ. ވަށްމޫނަކާއި ރީތި ކަޅިރަވައެއް ލިބިފައިވާ އަންހެން ކުއްޖާގެ ފަރާތުން ފެންނަނީ ހިތްހެޔޮ ކަމެވެ. އަޅާފައިވާ ލޯ ބޮޑު އައިނުގެ ސަބަބުން ފޮތްކިޔުމަށް ލޯބިކުރާ ކުއްޖެއް ކަމަށް ދައްކައެވެ.\n”ހީކުރީ މިފަހަރު ގަޑި ޖެހޭނެ ކަމަށް.. ޒައިކް ނިދާ ހޭލައިގެން ބޮޑާހާކަން ފެށީމަ ލަސްވީ އަސްލު..” ޒޯޔާވެސް އެ އަންހެން ކުއްޖާއަށް ހިނިތުންވުމެއް ރައްދުކުރަމުން ޖަވާބު ދިނެވެ.\n“މިރޭ މިއޮތް ބޮޑު އިވެންޓާ ހެދި އަވަހަށް ގެޔަކަށްވެސް ނުދެވޭނެ ޔަޤީނުންވިއްޔާ..” ރިޗެޕްޝަނުގައި އިން ދެވަނަ ކުއްޖާ ތުން ދަމާލަމުން ބުނެލިއެވެ. އޭނާގެ ވާހަކައާއެކު ޒޯޔާގެ މޫނުމައްޗަށްވެސް ކޮންމެވެސް ވަރެއްގެ ނުތަނަވަަސްކަން ވެރިވިއެވެ. އޭނާ މަސައްކަތް ކުރާ ހޮޓެލް ގައި ބޭއްވުމަށް ހަމަޖެހިފައިވާ އިވެންޓަށް ތަނުގެ ހުރިހާ މުވައްޒަފުން ހާޒިރު ވުމަަށް ވަނީ އަންގާފައެވެ. ހޮޓެލްގެ މެނޭޖަރު އިސްވެ ހުރެ ޙަފްލާއަށް މުޅި މާޙައުލު ތައްޔާރު ކުރަމުން ދިޔުމުންވެސް ޙަފްލާގެ ބޮޑުކަން ހާމަވެއެވެ. ޒޯޔާއަކީ އެފަދަ މީހުން ގިނަ ޙަފްލާ ތަކުގައި ބައިވެރިވާން ބޭނުންވާ މީހެއް ނޫނެވެ. އެހެނަސް ތަނުގެ މުވައްޒަފެއްގެ ޙައިޞިއްޔަތުން އޭނާއަކަށް އިތުރު ގޮތެއް ނެތެވެ.\nހީނާމާ ކޮމްޕްލެކްސް އަކީ މާލޭގައި ހުރި ޖާގައިގެ ގޮތުން އެންމެ ބޮޑު އަދި އަގުބޮޑު އެއް ހޮޓެލެވެ. ޖިމަކާއި ބިލިޔާޑު އަދި ޓެނިސް ފަދަ ތަފާތު ކުޅިވަރުތައް ކުޅެވޭނެ ފެސިލިޓީތަކުގެ އިތުރުން ސްވިމިންގް ޕޫލަކާއި އެކު ޕްރެޒިޑެންޓަލް ސްވީޓްތައް ހިމެނޭ މުއްސަނދިންގެ މާޙަޢުލެކެވެ. އޭގެ އިތުރުން ކައިވެނީގެ ޙަފްލާތަކާއި ބޮޑެތި އިވެންޓުތައް ބޭއްވުމަށް ޙާއްސަ ކުރެވިފައިވާ މާލަމެއްވެސް ހޮޓެލުގައި ޤާއިމު ކުރެވިފައި ވެއެވެ.\nމިރޭ އެ ހޮޓެލުގައި ބޭއްވުމަށް ހަމަޖެހިފައިވާ ޖަލްސާއަކީވެސް އާދައިގެ ޖަލްސާއަކަށް ނުވާނެކަން ޒޯޔާއަށް ޔަޤީން ކުރެވުނެވެ. ޖަލްސާއަށް ޙާޒިރުވާ މެޙެމާނުންނާއި ހަވާލުވެ އެފަރާތްތައް ބޭނުންވާ ހުރިހާ ކަމެއް ފުރިހަމައަށް ކުރުމަށް ތަނުގެ ހުރިހާ މުވައްޒަފުންނަށް ވަނީ އަމުރު ކޮށްފައެވެ. ޖަލްސާ ފެށުމުގެ ބައިގަޑި އިރެއްހާ ކުރިން ގިނަ އަދަދެއްގެ ނިއުސްކާސްޓަރުންނާއި ކެމެރާމަނުން ވަނީ ހޮޓެލަށް އައިސްފައެވެ.\nގަޑިން އަށެއް ޖެހުމާއެކު ތަފާތު އަގުބޮޑު ޝާހީ ކާރުތަކުން ހޮޓެލްގެ ދޮރުމަތި ފުރާލައިފިއެވެ. ކޮންމެ ފަރާތެއްވެސް ބޮޑީގާޑުންނާއެކު ކާރުން ނިކުމެ ހޮޓެލްގެ ތެރެއަށް މިސްރާބު ޖަހަމުން ދިޔައިރު ހަރަކާތްތަކުގައިވަނީ އަބުއި ކަމެވެ.\nޒޯޔާވެސް އެތަނުން ބައެއް މެޙެމާނުންނަށް ޢަދަބު ވެރިކަމާއެކި ދާންވީ މަގު ދައްކައިދެމުން ދިޔައެވެ. ކެމެރާތަކުގެ ފްލޭޝްތަކާއި ކައިރީގައި ތިބި ޖާނުން ވަރުގަދަ ހަށިފާރަވެރިން ފެނި ޒޯޔާ ނުތަނަވަސް ވާގޮތްވި ނަމަވެސް އެކަން ފާހަގަ ވިޔަކަ ނުދެއެވެ.\nޙަފްލާ ބޭއްވޭ މާލަމަށް ބައެއް ފަރާތްތައް ގެނައުމަށްފަހު ޒޯޔާ އަނެއްކާވެސް މިސްރާބުޖެހީ އިތުރު ފަރާތްތަކާއި ހަވާލު ވުމަށެވެ. ހޮޓެލްގެ ހޯލަށް ނިކުން އިރު އެތަނުގައި ގިނަ އަދަދަކަށް މީހުން ތިބިކަން ޒޯޔާއަށް ފާހަގަ ކުރެވުނެވެ. ޖަލްސާގައި ބައިވެރިވާ ޢިއްޒަތްތެރިން އެކަކު އަނެކަކާ ސަލާމް ކުރަމުން ދިޔައެވެ. އެކި ދިމާއަށް ކަޅި އެއްލަމުން ދިޔަ ޒޯޔާ އަށް ހުއްޓުން އެރީ ހޮޓެލް އަށް ވަންނަ ދޮރު ކުރިމަތީ ހުއްޓުނު އައިވިން ފެނުމުންނެވެ. އޭނާ ފަދައިން ކޯޓު ފަޓުލޫނުގައި ހުރި މެދު އުމުރުގެ ފިރިހެނަކާއި ހިނިތުންވެލަމުން ސަލާމް ކޮށްލި އިރު އައިވިންގެ ބޮޑީގާޑް ޒޯޔާގެ ލޮލުގައި އަޅައިގަތެވެ. ތަނުގެ ބައިބޯ މާޙައުލުންވެސް އޭނާގެ ލޮލަކަށް އައިވިން ސިއްރެއް ނުވިއެވެ. ހަދާނެ ގޮތެއްނޭނގި ހުއްޓުން އަރާފައި ހުރި ޒޯޔާއަށް ދެލޯ ބޮޑު ކޮށްލެވުނީ ކައިރީގައި ހުރި ފަރާތާއި ސަލާމްކޮށްލުމަށްފަހު ސީދާ ޒޯޔާ ހުރި ދިމާއަށް އައިވިން އެނބުރުމުންނެވެ. އައިވިންގެ ލޮލުގައިވެސް ޒޯޔާ އަޅައިނުގަނެ ނުދިޔައެވެ. އެމޫނުމަތިން ސިހުމާއި ހައިރާންކަން ފެނުނު ކަން ޔަޤީނެވެ. އެހެނަސް އެއީ ކުޑަ ހިނދުކޮޅަކަށެވެ.\nMaasha allah … mi baivx v reethi … i was so excited when zoya and aivin met ekm wonder dhn vaane gothakah kehmadhu vefa hutta thi ninmaaleevx … kihaa majaa vaane zoya and aivin ah ekee masakai kuran jehuniyyaa kommes kamehga .. and i also can’t wait forazaik and aivin scene .. v v v v v boda zaik and aivin scene eh balaahiyy vey .. btw curiously waiting for the next part 💕💕💕💕\nހިތާމަ ލޯބި February 15, 2017\nހިތާމަ ލޯބި February 14, 2021\n(5) ލޯބިން އެކުގާ


vnews - H1N1 ah ithuru9meehaku positive vejje\nއެޗުވަންއެންވަންއަށް އިތުރު ނުވަ މީހަކު ޕޮޒިޓިވް ވެއްޖެ\nއެޗުވަންއެންވަންއަށް އިތުރު ނުވަ މީހަކު ޕޮޒިޓިވް ވެއްޖެ އެވެ.\nހެލްތު ޕްރޮޓެކްޝަން އޭޖެންސީ (އެޗުޕީއޭ) އިން މިއަދު އާންމުކުރި ތަފާސްހިސާބުތައް ދައްކާގޮތުން ޖެނުއަރީ އެކަކުން ފެށިގެން އިއްޔެެގެ ނިޔަލަށް އެޗުވަންއެންވަންއަށް ޕޮޒިޓިވްވި މީހުންގެ އަދަދަކީ 123 އެވެ. އެޗުޕީއޭއިން މިއަދު އާންމުކުރި ހިސާބުތަކުން ދައްކާގޮތުގައި މި ވައިރަހަށް އަލަށް ނުވަ މީހަކުވަނީ ޕޮޒިޓިވް ވެފައެވެ.\nއިއްޔެެގެ ނިޔަލަށް ޖުމްލަ 375 މީހުން އެޗުވަންއެންވަންއަށް ޓެސްޓުކޮށްފައިވާ ކަމަށް އެޗުޕީއޭއިން ބުނެއެވެ. ޖެނުއަރީ އެކަކުން ފެށިގެން މިއަދާ ހަމައަށް އެޗުވަންއެންވަންއަށް ޕޮޒިޓިވްވި މީހުންގެ އަދަދު 123 އަށް އަރާފައިވާއިރު، މި ރޯގާ ޖެހިގެން ދެމީހަކު ވަނީ މަރުވެފައެވެ. އަދި މި ވައިރަހަށް ޕޮޒިޓިވް ވެފައިވާ 11 މީހަކަށް މިހާރުވެސް ފަރުވާ ދެމުން އަންނަ ކަމަށް އެޗުޕީއޭއިން ބުނެއެވެ.\nމާލެ ސަރަހައްދުގައި ގާއިމުކޮށްފައިވާ ފުލޫ ކްލިނިކްތަކަށް ދެއްކި މީހުންގެ އަދަދަށް ބަލާއިރު، މިމަހުގެ 18 ވަނަ ދުވަހުގެ ނިޔަލަށް 728 މީހުން ވަނީ ޑޮކްޓަރަށް ދައްކާފައެވެ. އެއީ އައިޖީއެމްއެޗަށް ދެއްކި 375 މީހުންނާއި، އޭޑީކޭއަށް ދެއްކި 250 މީހުންނާއި، ހުޅުމާލެ ހޮސްޕިޓަލަށް ދެއްކި 42 މީހުންނާއި، ވިލިމާލެ ހޮސްޕިޓަލަށް ދެއްކި 39 މީހުންނާއި، ސެނަހިޔަ ހޮސްޕިޓަލަށް ދެއްކި 22 މީހުންނެވެ. އަދި އަތޮޅުތަކުން 1179 މީހުން ވަނީ މިހާރު އުޅޭ ރޯގާގެ އަލާމާތްތައް ފެނިގެން މިމަހުގެ 18 ވަނަ ދުވަހާ ހަމަޔަށް ޑޮކްޓަރަށް ދައްކާފައެވެ. އެންމެ ގިނަ މީހުން ދައްކާފައިވަނީ ހދ އަތޮޅާއި ރ އަތޮޅުންނެވެ. ހދ އަތޮޅުން 111 މީހުން އަދި ރ.އަތޮޅުން 126 މީހުން ވަނީ ހުކުރުދުވަހު ޑޮކްޓަރަށް ދައްކާފައެވެ.


އައްޝައިޚް އަޙްމަދު ނިޔާޒް ޙަސަން – DhiSalafiyyah\nއައްޝައިޚް އަޙްމަދު ނިޔާޒް ޙަސަން\n15/02/2013 ސިޔަރަތާއި ތާރީޚް, ޞަޙާބީންއައްޝައިޚް އަޙްމަދު ނިޔާޒް ޙަސަން\n12/01/2013 ސިޔަރަތާއި ތާރީޚް, ޞަޙާބީންއައްޝައިޚް އަޙްމަދު ނިޔާޒް ޙަސަން\nއިސްލާމީ ޤައުމެއްގައި ފައްޅިއެޅުން ހުއްދަވާނެބާ؟\nﷲ ތަޢާލާ ބާވާލެއްވި މާތްވެގެންވާ އިސްލާމްދީން ފިޔާވާ އެހެން ދީންތަކަކީ ކުފުރާއި މަގުފުރެދުމަށް ގޮވާލާ ދީންތަކެއްކަމާއި މެދަކު ޝައްކެއްނެތެވެ. އެހެނީ އެހެނިހެން ބާތިލު ދީންތަކާއި ޚިލާފަށް އިސްލާމްދީން ބާވައިލެއްވުނީ އަޅުތަކުންގެ އަޅުވެތިކަމުން މީސްތަކުން ނެރެ އަޅުތަކުންގެ ވެރި ރައްބު ﷲ ސުބްޙާނަހު ވަތަޢާލާގެ އަޅުވެތިކަމަށް މީސްތަކުން، ގެނައުމަށެވެ. އެހެން ކަމުން އިސްލާމީ ޝަރީޢަތާއި ޚިލާފަށް އަޅުކަންކުރަން ތައްޔާރުކުރެވިފައިވާ ތަންތަން ބެލެވޭނީ ކުފުރާއި މަގުފުރެދުމަށް ގޮވާލާ އަދި އެފަދަ ޢަމަލުތައް ހިންގުމަށް ތައްޔާރުކުރެވިފައިވާ ތަންތަން ކަމުގައެވެ. އެހެނީ އެއްވެސް…\n29/10/2011 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް އަޙްމަދު ނިޔާޒް ޙަސަން


Kanbaalifaru ge head lease badhalu kurun fas kuran court in amuru koffi.\nކަނބާލިފަރުގެ ހެޑްލީސް ބަދަލުކުރުން ފަސްކުރަން ކޯޓުން އަމުރުކޮށްފި\nރިސޯޓް ހަދަން ދޫކޮށްފައިވާ ށ. ކަނބާލިފަރު ހެޑްލީސް އެއްވެސް ފަރާތަކަށް ބަދަލު ނުކޮށް މަޑުކުރުމަށް ސިވިލް ކޯޓުން ޓުއަރިޒަމް މިނިސްޓްރީގެ މައްޗަށް އަމުރުކޮށްފި އެވެ.\nކޯޓުން މިދިޔަ ހޮނިހިރު ދުވަހު އެގޮތަށް އަމުރު ނެރުނީ ސަރުކާރުން އެރަށް ދޫކޮށްފައިވާ މއ. އަނާވިލާ އަލީ ޝަރީފްގެ ފަރާތުން އެރަށުގެ ހެޑްލީސް އެހެން ފަރާތަކަށް ދިނުމުގެ މަސައްކަތް ޓުއަރިޒަމް މިނިސްޓްރީއާ ގުޅިގެން ކުރަމުންދާ ކަމަށް ބުނެ އެކަން ހުއްޓުވަން ކަނބާލިފަރު މިހާރު ހިންގާ ކަނބާލިފަރު ޑިވެލޮޕްމަންޓުން ކޯޓަށް ހުށަހެޅުމުންނެވެ.\nކަނބާލިފަރު ޑިވެލޮޕްމެންޓުން ކުރާ ދައުވާގައިވާ ގޮތުން އަލީ ޝަރީފަށް ށ. ކަނބާލިފަރު ކުއްޔަށް ދޫކުރަނ 2006 ގައި ސޮއިކުރި އެއްބަސްވުމުގެ ދަށުން އަލީ ޝަރީފަށް ލިބޭ ހުރިހާ ހައްގެއް އެ ކުންފުންޏަށް އޮތީ ކުރިން ވިއްކާލައިފަ އެވެ. ނަމަވެސް މިހާރު އެ ހައްގުތައް އެހެން ފަރާތަކަށް ބަދަލު ކުރުމުގެ މަސައްކަތް ޓުއަރިޒަމް މިނިސްޓްރީއާ ގުޅިގެން އަލީ ޝަރީފް ކުރަމުންދާ ކަމަށް އެ ދައުވާގައިވެ އެވެ.\nކޯޓުގެ އަމުރުގައިވަނީ އެ މައްސަލަ ނިމުމުގެ ކުރިން ކަނބާލިފަރުގެ ހެޑްލީސް އެހެން ފަރާތަކަށް ބަދަލުވެއްޖެ ނަމަ ދައުވާކުރާ ކަނބާލިފަރު ޑިވެލޮޕްމަންޓަށް އިއާދަ ނުކުރެވޭ ވަރުގެ ގެއްލުމެއް ކުރިމަތިވެދާނެ ކަމަށް ޝަރީއަތަށް ފެންނަ ކަމަށެވެ. އެހެންވެ އެ މައްސަލަ ނިމުމުގެ ކުރިން އެރަށުގެ ހެޑްލީސް އެއްވެސް ފަރާތަކަށް ބަދަލު ކުރުން ފަސްކުރަން ޓުއަރިޒަމް މިނިސްޓްރީގެ މައްޗަށް އަންގާ ކަމަށް އެ އަމުރުގައިވެ އެވެ.


Virahaai gulhigen fahuge iphone launch kurun lasvedhaane - AO News\nވައިރަހާއި ގުޅިގެން ފަހުގެ އައިފޯން ލޯންޗުކުރުން ލަސްވެދާނެ\nޗައިނާގައި ހަލުވިކަމާއި އެކީ ފެތުރެމުން އަންނަ ކޮރޯނާ ވައިރަސް ނުވަތަ ކޮވިޑް-19 އާއި ގުޅިގެން އެޕަލް ކުންފުނިން ނެރޭ ފަހުގެ އައިފޯން ބާޒާރަށް ނެރުން ލަސްވެދާނެ ކަމަށް ޓެކްނޮލެޖީގެ ހަބަރުތައް ގެނެސްދޭ ފަރާތްތަކުން މައުލޫމާތު ދީފި އެވެ.\nޗައިނާގައި ފެތުރެމުންދާ ކޮރޯނާ ވައިރަސް އެޤައުމުގެ 63،000 ހާހަށްވުރެ ގިނަ މީހުންނަށް ޖެގިފައިވާއިރު އެތައް ސަތޭކަ ބަޔަކު ވަނީ ވައިރަސް ޖެހިގެން މަރުވެފައެވެ. ޗައިނާގައި ވައިރަސް ފުރަތަމަ ފެނުނު ވުހާން ސިޓީ ހިމެނޭ ހުބޭއި ޕްރޮވިންސު ހިމެނޭ ގޮތައް އެޤައުމުގެ ބައެއް ސިޓީތަކުގައި ވަނީ ބޮޑެތި ފެކްޓަރީތައް ބަންދުކޮށްފައެވެ. ވުހާން ސިޓީ އެއްކޮށް ކަރަންޓީން ކޮށްފައިވާއިރު ގިނަ ސިޓީތަކުން މީހުން ބޭރުނުވުމަށް އެޤައުމުގެ ސަރުކާރުން ވަނީ އިލްތިމާސް ކޮށްފައެވެ.\nވައިރަހާއި ގުޅިގެން ބަންދުކޮށްފައިވާ ފެކްޓަރީ ތަކުގެ ތެރޭގައި ފޯނު އުފައްދާ ފެކްޓަރީތައްވެސް ހިމެނެއެވެ. އެޕަލް ކުންފުނީގެ ގިނަ ފިހާރަތައް އަދި ފެކްޓްރީތައް ޗައިނާގައި ހުރި އިރު ހަފްތާއެއްހާ ދުވަސް ކުރިން މީގެ ތެރެއިން ބައެއް ތަންނަތަން ދެން ހުޅުވާނޭ ވަކި ތާރީހެއް ނުބުނެ ވަނީ ވަގުތީ ގޮތަކަށް ބަންދުކޮށްފައެވެ. ދުނިޔޭގެ މާކެޓުގައި އުފައްދާ ފޯނުތަކުގެ 85 އިންސައްތަ އުފައްދަނީ ޗައިނާގައި އެވެ.\nޗައިނާގައި އުފައްދާ މޯބައިލް ފޯން ބްރޭންޑް ތަކުގެ ތެރޭގައި އެޕަލް، އެލްޖީ، ސެމްސަންގް ހިމެނެއެވެ. ފޯނު އުފެއްދުން ވައިރަހާއި ގުޅިގެން ހުއްޓުމަކަށް އައިސްފައިވާއިރު ކުރިޔަށް އޮތް މަސްތަކުގައި ފޯނުތަކުގެ އަގު އުފުލިގެން ދިއުމަކީވެސް އެކަށީގެންވާ ކަމެކެވެ. މިހާރުވެސް ބައެއް ފޯނުތަކުގެ އަގުތައް ވަނީ އުފުލެން ފަށާފައެވެ. އޭގެ ތެރޭގައި ތެޑްމީ އިން އިންޑިޔާގައި ވިއްކާ ނޯޓް 8 ގެ އަގުވެސް ވަނީ ވައިރަހާއި ގުޅިގެން ބޮޑުކޮށްފައެވެ. ސެމްސަންގް ގެލެކްސީ އޭ20 ފޯނުގެ އަގުވެސް އުފުލިފައިވާއިރު އެޕަލް ކުންފުނީގެ ފޯނުތަކުގެ އަގުވެސް އުފުލިގެން ދާނޭ ކަމަށް ބެލެވެއެވެ.\nބައެއް ފަރާތްތަކުން ބުނަމުން ގެންދަނީ އެޕަލް ކުންފުނިން ނެރޭ އެޕަލް އައިފޯން 12 ލޯންޗުކުރުން ފަސްވެދާނެ ކަމަށާއި ސެޕްޓެމްބަރުގައި އައިފޯން 12 ލޯންޗުކުރިކަމުގައި ވިޔަސް އެ ލިބުން އުނދަގޫ ވާނޭ ކަމަށް ބައެއް ފަރާތްތަކުން ދަނީ ބުނަމުންނެވެ.


Monitoring Haalathu Uvaalumun Addu Football Championship Kuriyah Gendhaane: Sobe – adduLIVE\nމޮނީޓަރިން ހާލަތު އުވާލުމުން އައްޑޫ ފުޓްބޯޅަ މުބާރާތް ކުރިއަށްދާނެ\nFeb 21, 2021, 22:17 ހަސަން ރަޝީދު\nއައްޑޫ ސިޓީގައި މިހާރު އިއުލާންކޮށްފައިވާ މޮނީޓަރިންގެ ހާލަތު އުވާލުމާއެކު، އައްޑޫ ސިޓީ ކައުންސިލުން އިންތިޒާމުކޮށްގެން ބާއްވާ އައްޑޫ ފުޓްބޯޅަ ޗެމްޕިއަންޝިޕްގެ ކުޅުން ކުރިއަށްގެންދާނެ ކަމަށް މޭޔަރު އަބްދުﷲ ސޯދިގު (ސޯބެ) ވިދާޅުވެއްޖެއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ސޯބެ ވިދާޅުވީ އައްޑޫގެ މޮނީޓަރިންގެ ހާލަތު އުވާލާތާ ހަފްތާއެއްހާ ދުވަސް ފަހުން ޕްރެކްޓިސް ކުރަން ޓީމުތަކަށް ފުރުސަތެއް ދިނުމަށްފަހު މުބާރާތުގެ ކުޅުން އަލުން ކުރިއަށް ގެންދާނެ ކަމަށެވެ.\nމި މުބާރާތް މެދުކަނޑާލަން ޖެހުނީ އެންމެ ފޯރިގަދަވި ހިސާބުންކަން ފާހަގަކުރަމުން ސޯބެ ވަނީ މުބާރާތް އަވަހަށް ނިންމަން ކައުންސިލުން ވެސް ބޭނުންވާ ކަމަށެވެ. ނަމަވެސް މިވަގުތު ހުރިހާ ފަރާތްތަކަކުން ވެސް އެޗްޕީއޭގެ ގައިޑްލައިނަށް އަމަލުކުރުމަށާއި މިކަމުން ވީހާވެސް އަވަހަކަށް އަރައިގަނެވޭނީ އޭރުން ކަމަށްވެސް ސޯބެ ވިދާޅުވިއެވެ.\nއައްޑޫ އިން ކޮވިޑް-19 ގެ ކޭސްތަކެއް ފެނުމާއެކު މުބާރާތް މެދުކަނޑާލަން ޖެހުނުއިރު، މުބާރާތުގައި ބާކީ ދެން އޮތީ އެއް ސެމީފައިނަލް މެޗާއި ފައިނަލް މެޗެވެ. އެގޮތުން މުބާރާތުގެ ފައިނަލަށް މިވަގުތު ދަތުރުކޮށްފައިވަނީ މެދުވަލު އެފްސީ އެވެ.\nމި މުބާރާތުގެ ދެވަނަ ސެމީގައި ބައްދަލުކުރުމަށް ހަމަޖެހިފައިވަނީ ފޭދޫ ސްޕޯޓްސް އާއި ފާހި ސްޕޯޓްސް އެވެ.\nއައްޑޫ ކައުންސިލުން ބުނީ މި މުބާރާތް ބޭއްވުމުގެ މަގުސަދަކީ އައްޑޫ ޒުވާނުންގެ މެދުގައި އެއްބައިވަންތަކަން އަށަގަނުވައި ކުޅިވަރުގެ ރޫޙް އާލާކޮށް އައްޑޫގައި ހުނަރުވެރި ފުޓްބޯޅަ ކުޅުންތެރިން އުފައްދައި ވާދަވެރި މާހައުލެއްގައި އެކުޅުންތެރިންނަށް ކުޅުމުގެ ފުރުސަތު ހޯދައިދިނުން ކަމަށެވެ. މިއީ މި މުބާރާތް ބާއްވާ ދެވަނަ އަހަރެވެ.\nމި މުބާރާތުގެ މީޑިއާ ޕާޓްނަރަކީ އައްޑޫ ލައިވް އެވެ.


"Dostana 2" aai "Takht" ge shooting India ah\n"ދޯސްތާނާ 2" އާއި "ތަޚުތު"ގެ ޝޫޓިން އިންޑިޔާއަށް\nތަހުތު އާއި ދޯސްތާނާ2ގެ ޑައިރެކްޓަރު ކަރަން\nކޮވިޑް-19ގެ ބަލިމަޑުކަން އަދިވެސް މައިތިރި ނުވާތީ ހިންދީ ފިލްމު އިންޑަސްޓްރީއަށް އެކަމުގެ ނޭދެވޭ އަސަރު ވަރަށް ބޮޑަށް ވަނީ ކޮށްފަ އެވެ. ބޮޑު ބަޖެޓަކުން އުފައްދާ ގިނަ ފިލްމުތަކެއް މިހާރު ކުރިޔަށް ގެންދެވޭނެ ކަމާ މެދު ވެސް ޝައްކެވެ. އަނެއްބައި ފިލްމުތަކުގެ ބަޖެޓު ކުޑަކުރުމުގެ ގޮތުން އިންޑިޔާ އިން ބޭރު ގައުމުތަކުގެ ލޮކޭޝަންތަކުގައި ޝޫޓްކުރަން ހަމަޖެހިފައިވާ ބައިތައް އިންޑިޔާގައި ކުރާ ގޮތަށް ދަނީ ހަމަޖައްސަމުންނެވެ. މިގޮތުން އިންޑިޔާއަށް ޝޫޓިން ބަދަލުކުރި ފިލްމުތަކުގެ ތެރޭގައި ކަރަން ޖޯހަރްގެ ޑްރީމް ޕްރޮޖެކްޓް "ތަޚުތު" އާއި "ދޯސްތާނާ 2" ހިމެނެ އެވެ.\n"ދޯސްތާނާ 2" އަކީ ކާރްތިކް އާރްޔަން އާއި ޖާންވީ ކަޕޫރު ލީޑް ރޯލު ކުޅޭ ފިލްމެކެވެ. މި ފިލްމު ޑައިރެކްޓްކުރަނީ މުޅިން އަލަށް އެ މަސައްކަތް ފަށާ ކޮލިން ޑިކުންހާ އެވެ. "ތަޚުތު"ގެ ތަރިންނަކީ އަނިލް ކަޕޫރާއި ކަރީނާ ކަޕޫރު އަދި އާލިއާ ބަޓް އާއި ވިކީ ކޯޝަލް އެވެ.\nމި ފިލްމުތަކުގެ ލޮކޭޝަންތައް އިންޑިޔާއަށް ބަދަލުކުރިއިރު އެކްޓަރުންގެ ފީ އިން ވެސް ބޮޑު ބައެއް ކަނޑާލަން ވަނީ ހަމަޖެހިފަ އެވެ.\nބައެއް ފިލްމީ ތަރިން އަމިއްލަ އަށް އެދިގެން ވެސް މިހާރު އެމީހުން ފިލްމެއް ކުޅެން ޗާޖްކުރާ ފީ ކުޑަކޮށްފައިވާއިރު މިގޮތަށް ކުޑަ ނުކުރާ އެކްޓަރުންގެ ފީ ޕްރޮޑިއުސަރުން އަމިއްލައަށް ކަނޑަން ވަނީ ނިންމާފަ އެވެ. އެގޮތަށް ގަބޫލުނުވާ އެކްޓަރުންނަށް ޖެހޭނީ ފިލްމު ދޫކޮށްލާށެވެ.\nކޮރޯނާވައިރަހުގެ ސަބަބުން އިންޑިޔާގައި އެންމެ ބޮޑު ގެއްލުމެއް ލިބުނު އިންޑަސްޓްރީ އަކީ ފިލްމު އިންޑަސްޓްރީ އެވެ.\nމި ވަބާގެ ސަބަބުން ޝޫޓިންގްތައް މެދުކެނޑިފައި ހަތަރު ވަރަކަށް މަސް އޮތުމަށްފަހު މިހާރު އަލުން މަޑުމަޑުން ޝޫޓީން ތައް ފަށަމުން ދިޔަ ނަމަވެސް ސެޓަކަށް އެއްފަހަރާ ހާޒިރުވާން ޖެހޭ މީހުންގެ އަދަދު ވަރަށް ބޮޑު ތަން މަދުކޮށްލަން ޖެހުމުގެ ސަބަބުން ވެސް ގިނަ ބައެއްގެ ވަޒީފާ ގެއްލި އާމްދަނީ ލިބުމަށް ވަނީ ހުރަސްތައް ކުރިމަތިވެފަ އެވެ.\nއާލިއާ، ރަންވީރު، ޖާޔާ، ދަރުމެންދުރަ، ޝަބާނާގެ ފިލްމެއް\nކަރަން އާއި ކާރްތިކްގެ ޖެހުނީ އަގުގެ މައްސަލައެއް\nކަރަން ކައިވެންޏެއް ނުކުރީ ޓްވިންކަލް ނުލިބުނީމަތަ؟\nވަރުން ކައިވެނިކު ރުމުން ކަރަން ޖޯހަރް އުފަލުން\nނާހިދާގެ މަރު: ރިޝްމީގެ އާއިލާވެސް ލޯންޗުން ދަތުރުކުރި\nލޯންޗެއް އަޑިޔަށް ގޮސް ކުޑަކުއްޖަކު ގެއްލިއްޖެ\nގާތިލުންގެ އަންނައުނު ހޯދައިފި\nމަންމަ މަރުވެ ދަރިފުޅު ގެއްލިއްޖެ


IUM Fuvahmulaku campus ge course thakah kurimathilumuge furusathu hulhuvaalaifi IUM Fuvahmulaku campus ge course thakah kurimathilumuge furusathu hulhuvaalaifi\nއައިޔޫއެމް ފުވައްމުލަކު ކެމްފަހުގެ ކޯސްތަކަށް ކުރިމަތިލުމުގެ ފުރުޞަތު ހުޅުވާލައިފި\nމަނާލް މުޙައްމަދު ޢަލީ\nމާލޭގައި ހުންނަ އިސްލާމީ ޔުނިވާސިޓީގެ މައި އޮފީސް\nއިސްލާމިކް ޔުނިވަރސިޓީގެ ފުވައްމުލައް ލާރނިން ސެންޓަރގެ ކޯސްތަކަށް ކުރިމަތިލުމުގެ ފުރުޞަތު ހުޅުވާލައިފިއެވެ.\nއިސްލާމިކް ޔުނިވަރސިޓީން ބުނީ އައިޔޫއެމް ފުވައްމުލަކު ލާރނިންގ ސެންޓަރުން އިސްލާމިކް ފައިނޭންސާއި، ޝަރީއާ އެންޑް ލޯގެ އިތުރުން އިމާމް ކޯހާއި ލޯކަލް ގަވަރނަންސްއާ ގުޅޭ ކޯސްތައް ހެދޭނެކަމަށެވެ. މިހުރިހާ ދާއިރާއަކުން އެޑްވާންސް ސެޓްފިކެޓުން ފެށިގެން މާސްޓާރސް ޑިގްރީއާ ހަމައަށް ކިޔެވޭނެކަމަށް އެ ޔުނިވަރސިޓީން މައުލޫމާތުދެއެވެ.\nއިސްލާމިކް ޔުނިވަރސިޓީ ފުވައްމުލައް ލާނިން ސެންޓަރުން ބުނީ ކޯސްތަކުގައި ބައިވެރިވުމަށް އައިޑީކާރޑް ކޮޕީ، އެޓެސްޓްކުރެވިފައިވާ ސެޓްފިކެޓްތަކުގެ ކޮޕީ އަދި އެޕްލިކޭޝަން ފޯމް ހުށަހަޅަންޖެހޭކަމަށެވެ. ކޯސްތަކުގައި ބައިވެރިވުމަށް ފޯމް ހުށަހެޅުމުގެ އެންމެ ފަހު ތާރީޚަކީ 14 ފެބްރުއަރީ 2018 އެވެ.\nއައިޔޫއެމްގެ ލާރނިންގ ސެންޓަރެއް ފުވައްމުލަކުގައި ޤާއިމުކުރުމަށް ނިންމާފައިވަނީ މިދިޔަ އަހަރުގެ ޑިސެމްބަރު މަހުގެ 31 ވަނަ ދުވަހުއެވެ. އެ ލާރނިންގ ސެންޓަރުގައި ކުރިއަށްގެންދާ ކޯސްތަކާގުޅޭ މައުލޫމާތު ދިނުން މިދިޔަ ޖެނުއަރީ މަހުގެ 25 އަދި 26 ވަނަ ދުވަހު ވަނީ ކުރިއަށްގެންގޮސްފައެވެ.


މެކްސިކޯގެ ކުރީގެ ޑިފެންސް މިނިސްޓަރު މަސްތުވާތަކެތި ޓްރެފިކްކުރުމުގެ ތުހުމަތުގައި ހައްޔަރުކޮށްފި\nއިބްރާހިމް އާދަމް 16 އޮކްޓޯބަރު 2020 10:28\nމެކްސިކޯގެ ކުރީގެ ޑިފެންސް މިނިސްޓަރު\nމެކްސިކޯގެ ކުރީގެ ދިފާޢީ ވަޒީރު އަދި އެ ޤައުމުގެ އަސްކަރިއްޔާގެ ކުރީގެ އެންމެ އިސްވެރިޔާ ޖެނެރަލް ސަލްވަޑޯ ސިއެންފުއެގޯސް މަސްތުވާތެކި ވަގުފާރުކުރުމާއި ކަޅުފައިސާ ދޮތުމުގެ ތުހުމަތުގައި އެމެރިކާގެ ލޮސްއެންޖަލްސްއިން ހައްޔަރުކޮށްފިއެވެ.\nއޭނާއަކީ މެކްސިކޯގެ ކުރީގެ ރައީސް އެންރިކް ޕެނާ ނިއެޓޯގެ ދަށުން6އަހަރު ދުވަހު މެކްސިކޯގެ ލަޝްކަރުތަކުގެ އިސް ވެރިޔާގެ މަޤާމު އަދާކުރެއްވި ބޭފުޅެކެވެ. އޭނާ ހައްޔަރުކޮށްފައިވަނީ ލޮސް އެންޖެލްސްގެ ބައިނަލްއަޤުވާމީ ވައިގެ ބަނދަރުންނެވެ.\nޖެނެރަލް ސަލްވަޑޯގެ ހައްޔަރާ ގުޅޭ މައުލޫމާތު ލިބިފައިވާ ދެ މީހަކު އެސޯސިއޭޓެޑް ޕްރެސްއަށް މައުލޫމާތުދެމުން ބުނެފައިވަނީ، ޖެނެރަލް ހައްޔަރުކޮށްފައިވަނީ އެމެރިކާގެ މަސްތުވާތަކެއްޗާ ބެހޭ އިދާރާ ނުވަތަ ޑީއީއޭއިން ކޯޓު އޯޑަރެއްގެ ދަށުން ކަމުގައެވެ. އަދި އެ އަމުރު ނުވަތަ ވޮރެންޓު ނެރެފައިވަނީ މަސްތުވާތަކެތި އެތެރެކުރުމާއި މަނީ ލޯންޑަރިންގެ ތުހުމަތުގައި ކަމުގައެވެ. މި ދެ ފަރާތުންވެސް މައުލޫމާތު ދީފައިވަނީ އެ ފަރާތްތަކުން ނަންތައް ވަންހަނާކުރުން ޝަރުޠުކޮށެވެ.\nމެކްސިކޯގެ ޚާރިޖީވަޒީރު މާސެލޯ އެބްރާޑް ޓުވިޓާގައި ލިޔުއްވާފައިވަނީ، ޖެނެރަލް ސަލްވަޑޯ ހައްޔަރުކޮށްފައިވާ ކަމާއި، އޭނާއަށް މެކްސިކޯގެ ކޮންސިއުލްތަކުން ޚިދުމަތް ލިބިގަތުމުގެ ޙައްޤު ލިބިފައިވާކަން، އެ ޤައުމުގައި ހުންނަވާ އެމެރިކާގެ ސަފީރު ކްރިސްޓަފާ ލަންޑައު އަންގަވާފައިވާ ކަމަށެވެ.\nމެކްސިކޯގެ އިސް އޮފިޝަލަކު ނަން ހާމަނުކުރުން ޝަރުޠުކުރައްވައި އެސޯސިއޭޓެޑް ޕްރެސްއަށް މައުލޫމާތުދެއްވި ގޮތުގައި ސަލްވަޑޯ ހައްޔަރުކޮށްފައިވަނީ އޭނާގެ ޢާއިލާއާއެކު ލޮސްއެންޖެލްސްއަށް ވަޑައިގެންނެވުމާއެކުއެވެ. ނަމަވެސް އޭނާގެ ޢާއިލާވަނީ ދޫކޮށްލާފައި ކަމަށްވެސް އެ އޮފިޝަލު ވިދާޅުވިއެވެ. އެހެންނަމަވެސް އޭނާވަނީ ލޮސް އެންޖެލްސްގެ ޑިޓެންޝަން ސެންޓަރަށް ގެންގޮސްފައެވެ.\nޖެނެރަލް ސަލްވަޑޯއަކީ މެކްސިކޯގެ ދިފާޢީ ވަޒީރުކަމުގައި 2012 ވަނަ އަހަރުން ފެށިގެން 2018 ވަނަ އަހަރާ ހަމައަށް ހުންނެވި ބޭފުޅެކެވެ. މީގެ ކުރިންވެސް މެކްސިކޯގެ ސަލާމަތީ އިސް އޮފިޝަލެއް ކަމުަގއިވާ ޖެނެރަލް ގާސިއާ ލޫނާ މަސްތުވާތަކެތި އެތެރެކުރުމުގެ ތުހުމަތުގައި ހައްޔަރުކޮށްފައިވެއެވެ.\nމެކްސިކޯ މަސްތުވާތަކެތި ސަރުކާރު ވެރިކަން\nOctober 04, 2020 10:19:17\nމަސްތުވާތަކެއްޗާ ދެކޮޅަށް މަސައްކަތްކުރުމުގައި އެއްކޮޅަށް ބުރަނުވުމަށް ޖަމީލު ގޮވާލައްވައިފި\nMay 05, 2020 12:19:01\nކައުންސިލްތަކުގެ ދައުރު އިތުރުކުރާ ބިލުގެ މައްސަލަ ޕްރޮގްރެސިވް ކޯލިޝަނުން ސުޕްރީމް ކޯޓަށް ހުށަހަޅަނީ\nJune 09, 2020 13:57:17\nރައްޔިތުންނަށް ފުލުހުން އަނިޔާކުރުމަކީ ދިވެހިރާއްޖޭގެ ސަގާފަތެއް: އީވާ\nމީގެ7އަހަރު ކުރިން މަޖިލިހުގައި ހިނގި ކަމަކާ ގުޅިގެން ސިފައިންނަށް ފިޔަަވަޅުއެޅުމަށް އާޒިމް އެދިލައްވައިފި


އަލްއިމާމު އައްޝާފިޢީ (محمد بن إدريس الشافعي) – 10 – DhiSalafiyyah\nއަލްއިމާމު އައްޝާފިޢީ (محمد بن إدريس الشافعي) – 10\n25/08/2014 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nއަޅުވެރިކަމާއި ޒުހުދުވެރިކަމާއި ވަރަޢަވެރިކަމާއި ދީލަތިކަން -رحمه الله-\nبحر بن نصر ވިދާޅުވިއެވެ.\n“ޝާފިޢީގެފާނުގެ ދުވަސްވަރުގައި، ޝާފިޢީގެފާނަށްވުރެ ތަޤުވާވެރި އަދި އެކަލޭގެފާނަށްވުރެ ވަރަޢަވެރި ބޭކަލަކު ތިމަންކަލޭގެފާނު ދެކިވަޑައި ނުގަންނަވަމެވެ. އަދި އެކަލޭގެފާނަށްވުރެ ތަޤުވާވެރި އަދި ވަރަޢަވެރި ބޭކަލަކުވާކަމަކަށް ތިމަންކަލޭގެފާނު ނުދެކެމެވެ. އަދި އެކަލޭގެފާނަށްވުރެ ޤުރުއާން ކިޔެވުމުގައި ރިވެތި އަޑެއްވެސް ތިމަންކަލޭގެފާނު ނާއްސަވަމެވެ. “\nالحسن بن كثيرގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ތިމަންކަލޭގެފާނު ޝާފިޢީގެފާނާއި އެއްކޮށް އަށްރޭ ނިދިކުރެއްވީމެވެ. ފަހެ އެކަލޭގެފާނު ގާތްގަނޑަކަށް ރޭގަނޑުގެ ތިންބައިކުޅަ އެއްބައިގައި ނަމާދުކުރައްވައެވެ. އަދި އެކަލޭގެފާނު ފަންސާސް އާޔަތަށްވުރެ އިތުރުކުރައްވަނިކޮށް ތިމަންކަލޭގެފާނު ދެކިވަޑައި ނުގަންނަވަމެވެ. ފަހެ ގިނަވެއްޖެނަމަ ސަތޭކައެވެ. އަދި ރަޙުމަތުގެ އާޔަތެއް ކިޔަވައިފިކަމުގައިވާނަމަ، އެކަލޭގެފާނުގެ އަމިއްލަ ނަފްސަށާއި އެންމެހާ މުއުމިނުތަކުންނަށް ރަޙުމަތްލެއްވުމަށް ﷲގެ ޙަޞްރަތުން އެދި ދުޢާ ނުދަންނަވާ އެއްވެސް ރަޙުމަތުގެ އާޔަތެއް ނުދެއެވެ. އަދި ޢަޛާބުގެ އާޔަތެއް ކިޔަވައިފިކަމުގައިވާނަމަ، އެކަލޭގެފާނުގެ އަމިއްލަ ނަފްސަށާއި އެންމެހާ މުއުމިނުތަކުންނަށް ރައްކާތެރިކަމަށް އެދި ﷲގެ ޙަޞްރަތުން ދުޢާ ނުދަންނަވާ އެއްވެސް ޢަޛާބުގެ އާޔަތެއް ނުދެއެވެ. ފަހެ އެކަލޭގެފާނުގެ ކިބައިގައި އުންމީދާއި ބިރުވެރިކަމާއި ދެބައި އެއްކޮށް ޖަމަޢަވެފައިވާ ކަހަލައެވެ.”\nއަދި بحر بن نصرގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“އަހަރެމެން ރޯން ބޭނުންވެއްޖެކަމުގައިވާނަމަ އަހަރެމެން އެއްބަޔަކު އަނެއްބަޔަކަށް ބުނަމެވެ. މުއްޠަލިބީ ޒުވާނާ ކައިރިޔަށް ޤުރުއާން ކިޔެވުމަށް ހިނގާށެވެ. ދެންފަހެ އަހަރެމެން އެކަލޭގެފާނުގެ އަރިހަށް އައުމުން (ޤުރުއާން ކިޔަވާލެއް ރީތިކަމުން ޤުރުއާނުގެ އަސަރުކޮށްފައި) މީސްތަކުން ގަދައަޑުން ރުއިންގިނަކޮށް، އެކަލޭގެފާނުގެ ކުރިމައްޗަށް ވެއްޓެންދެން އެކަލޭގެފާނު ޤުރުއާން ކިޔަވާ ވިދާޅުވެއެވެ. ދެން އެކަލޭގެފާނަށް މި މަންޒަރުފެނިވަޑައިގަތުމުން، އެކަލޭގެފާނުގެ ރީތިއަޑުން ކިޔަވަމުންއައި ކިޔަވުން ހުއްޓަވާލައްވައެވެ.”\nއަދި ربيع بن سليمانގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ޝާފިޢީގެފާނު ރޭގަނޑުގެ ވަގުތު ތިންބަޔަށް ބައްސަވާކަމުގައި ވެއެވެ. ފުރަތަމަ ތިންބައިކޮށްފައި އެއްބައިގައި ލިޔުއްވަނީއެވެ. އަދި ދެވަނަބައިގައި ނަމާދުކުރައްވައެވެ. އަދި ތިންވަނަބައިގައި ނިދިކުރައްވައެވެ.”\nއަދި حرملةގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ޝާފިޢީގެފާނު ވިދާޅުވިއެވެ.\n“ތިމަންކަލޭގެފާނު ﷲގަންދެއްވާ ހުވައެއްކުރައްވައިފިކަމުގައިވާނަމަ ތެދުވެރިވަމެވެ. އަދި ދޮގުވެރިއެއްކަމުގައި ނުވަމެވެ.”\nالحارث بن المسكينވިދާޅުވިއެވެ.\n“ޝާފިޢީގެފާނު މައްކާއިން ނުކުންނަން ބޭނުންވިއެވެ. (މައްކާއިން ޢިރާޤަށް ދާން ބޭނުންވިއެވެ.) ފަހެ އެކަލޭގެފާނު القصّارއަކާ، އުފިލިފައިވާގޮތަށް ހެދިފައިވާ ބަޣުދާދު މީހުންލާއުޅޭކަހަލަ ހެދުންތަކެއް ހަވާލުކުރިއެވެ. ދެންފަހެ އަލިފާނުގެ ޙާދިޘާއެއް ހިނގާ القصّارގެ ފިހާރަ ހެދުންތަކާއިއެކު އަނދާހުލިވިއެވެ. ދެން القصّارއިތުރުބަޔަކާ އެއްކޮށް، އަނދައިގެންދިޔަ ހެދުންތަކަށްވާ އަގުއަދާކުރުމަށް ޝާފިޢީގެފާނުގެ އަރިހަށް އައެވެ. ދެން ޝާފިޢީގެފާނު އޭނާއަށް ވިދާޅުވިއެވެ. ޟަމާންއާމެދު ޢިލްމުވެރިންގެ މެދުގައި އިޚްތިލާފު އުފެދިފައިވެއެވެ. (ޟަމާން އަކީ ޒިންމާވާތަކެތި ހަލާކުވުމުމުން ބަދަލުދިނުމެވެ.) ތިމަންކަލޭގެފާނު ކަލޭގެފާނުގެ މައްޗަށް އެއްވެސް އެއްޗެއް ޟަމާންއެއް ނުކުރަމެވެ.”\nالحارث بن شريحގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ޝާފިޢީގެފާނާ އެއްކޮށް ތިމަންކަލޭގެފާނު رشيدގެ ޚާދިމުގެ ގެޔަށް ވަނީމެވެ. އެހިނދު އެގޭގެ ގޯތިތެރޭގައިވަނީ ފަށުވިން ދޫލައެއް އަޅާފައެވެ. ދެންފަހެ ޝާފިޢީގެފާނު އެކަލޭގެފާނުގެ ފައިންޕުޅު އެ ދޫލަމަތީ އެޅުމާއެއްކޮށް ފަށުވިންހެދިފައިވާ ދޫލަ ފެނުމުން ނުކުމެވަޑައިގަތެވެ. އަދި އެކަލޭގެފާނު އެތެރެއަށް ވަދެވަޑައި ނުގެންނެވިއެވެ. ދެން ޚާދިމު ޝާފިޢީގެފާނަށް ވިދާޅުވިއެވެ. އެތެރެއަށް ވަންނަވާށެވެ. ދެން ޝާފިޢީގެފާނު ވިދާޅުވިއެވެ. މިދޫލައަކީ ހުއްދަވެގެންވާ އެއްޗެއްނޫނެވެ. ޚާދިމްކައިރިއަށް ހިނިއައެވެ. ދެންއެއަށްފަހު ޚާދިމް ވެލިލާފައިވާ ގެޔަކަށް ވަދެވަޑައިގަތެވެ. ދެން ޝާފިޢީގެފާނުވެސް ވަދެވަޑައިގަތެވެ. އަދި ވިދާޅުވިއެވެ. މީތި ހުއްދައެވެ. އޭތި ޙަރާމެވެ. އަދި މީތި އެއަށްވުރެ މާހެޔޮކަންބޮޑެވެ. އަދި އޭތި މާއަގުވެސް ބޮޑެވެ. ދެން ޚާދިމް ކައިރިއަށް ހިނިއައިސްފައި އެއްވެސް އެއްޗެއް ނުބުނެ ހުއްޓެވެ.”\nއަދި الربيعގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. عبد الله بن عبد الحكيم ޝާފިޢިގެފާނުގެ އަރިހުގައި ވިދާލުވިއެވެ.\n“ކަލޭގެފާނު މިސްރުގައި ދިރިއުޅުއްވުމަށް ޤަސްދުކުރައްވައިފިނަމަ ކަލޭގެފާނަށް މުޅިއަހަރުގެ ކާނާލިބޭނެއެވެ. އަދި ވެރިންގެމަޖްލީސްތަކުން ކަލޭގެފާނަށް ޢިއްޒަތްލިބޭނެއެވެ.” ދެންފަހެ ޝާފިޢީގެފާނު ވިދާޅުވިއެވެ. “އޭ އަބޫ މުޙައްމަދެވެ. ތަޤުވާވެރިކަމުން ޢިއްޒަތް ނުލިބިއްޖެމީހަކަށް ޢިއްޒަތެއް ނުވެއެވެ. ހަމަކަށަވަރުން ތިމަންކަލޭގެފާނު އުފަންވީ ޣައްޒާގައެވެ. އުޅެބޮޑުވީ ޙިޖާޒުގައެވެ. ތިމަން ބޭކަލުން އަތުގައި ރޭގަނޑުގެ ކެއުމެއް ނުހުރެއެވެ. އަދި ބަނޑުހައި ކަންމަތީ ނުވެސް ނިދަމުއެވެ.”\nއަދި ޝާފިޢީގެފާނުގެ އަރިހުގައި ދެންނެވުނުކަމުގައި ބުނެވެއެވެ.\n“ކަލޭފެފާނު ބަލިކަށީމީހެއްގެ ގޮތުގައި ނުވާއިރު، ޢަޞާކޮޅުހިއްޕަވައިގެން އުޅުއްވަނީ ކީއްވެގެންތޯއެވެ. ވިދާޅުވިއެވެ.\nއެއީ،ހަމަކަށަވަރުން ތިމަންކަލޭގެފާނަކީ (ދުނިޔެމަތީގައި) ދަތުރުވެރިއެއްކަން ހަނދުމަކުރުމަށްޓަކައެވެ.”\nيونس بن عبد الأعليގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ތިމަންކަލޭގެފާނަށް ޝާފިޢީގެފާނު ވިދާޅުވިއެވެ. އޭ އަބޫ މޫސާއެވެ. ތިމަންކަލޭގެފާނު ފަޤީރުކަމަށް ހޭނިއްޖެއެވެ. އެއީ އެކަމުގައި ތިމަންކަލޭގެފާނު އެއްކޮށް ބީރައްޓެހިކަން ފިލައިގެން ދާންދެނެވެ.”\nއަދި عبد الله بن محمد البلويގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ޒުހުދުވެރިކަމާއި އަޅުވެރިކަމާއި ޢިލުމުވެރިންނާއި އެބޭކަލުންގެ ޒުހުދުވެރިކަމާއި ފަޞާޙަތްތެރިކަމާއި އަދި ޢިލްމުވެރިކަމާއި ބެހޭގޮތުން ވާހަކަދައްކާލުމަށްޓަކައި އެއްދުވަހެއްގައި ތިމަންބޭކަލުން ތިބީމެވެ. ފަހެ ތިމަންބޭކަލުންގެ މެދުގައި އެފަދައިންވަނިކޮށް عمر بن نباتةވެދެވަޑައިގަތެވެ. އަދި ވިދާޅުވިއެވެ.\n“ތިޔަބޭކަލުން ވާހަކަފުޅުތިޔަދައްކަވަނީ ކޮންކަމަކާއި ބެހޭގޮތުން ހެއްޔެވެ؟” ތިމަންބޭކަލުން ދެންނެވީމެވެ. ތިމަންބޭކަލުންގެ މެދުގައި ޛިކުރު ކުރެވެމުން މިދަނީ ޒުހުދުވެރިކަމާއި އަޅުވެރިކަމާއި ޢިލްމުވެރިންނާއި އެބޭކަލުންގެ ކިބައިން އައިސްފައިވާ ފަޞާޙަތްތެރިކަމާއި ބެހޭގޮތުންނެވެ. ދެންފަހެ عمر بن نباتةވިދާޅުވިއެވެ. “ﷲ ގަންދީ ބުނަމެވެ! محمد بن إدريس الشافعي އަށްވުރެ ވަރަޢަވެރިކަމާއި، ބިރުވެތިކަމާއި، ފަޞާޙަތްތެރިކަމާއި، ސަމާޙަތްތެރިކަމާއި، ޢިލްމުވެރިކަމާއި، ކަރާމާތްތެރިކަމާއި،ރިވެތިކަމާއި، ދުނިދަނޑި އުއްކެވުމުގައި ހުނަރުވެރިކަމާއި، މާތްކަމާއި މަތިވެރި އެއްވެސްބޭކަލެއް ތިމަންކަލޭގެފާނު ދެކިވަޑައި ނުގަންނަވަމެވެ.”\nالحميديގެ އަރިހުން ރިވާވެގެންވެއެވެ.\n“ޞަންޢާއިން މައްކާއަށް ޝާފިޢީގެފާނު ވަޑައިގަތެވެ. އޭރު އެކަލޭގެފާނުގެ އަތްޕުޅުގައިވާ ރުމާލެއްގެ ތެރޭގައި ދިހަހާސް ދީނާރު އޮތެވެ. ދެން އެކަލޭގެފާނުގެ ފޭލިގެ މައްކާއިން ބޭރުގައި ޖެއްސެވިއެވެ. ދެންފަހެ މީސްތަކުން އެކަލޭގެފާނުގެ އަރިހަށް އައިސް އުޅެތެވެ. އެކަލޭގެފާނު އަތުގައިވާ ހުރިހާ އެއްޗެއް ހުސްވަންދެން ބަހާލިއެވެ.”\n المناقب الشافعي للبيهقي(2/258)\n تاريخ البغداد (2/68) وتهذيب الكمال (24/268)\n حلية الأولياء (9/135)\n سير أعلام النبلاء (10/36)\n المناقب الشافعي للبيهقي(2/263)\n المناقب الشافعي للبيهقي(1/55) تهذيب الأسماء (1/170)\n المناقب الشافعي للبيهقي(2/168)\n حلية الأولياء (9/130)المناقب للبيهقي(2/220)المناقب للرازي(128)


Local market gai gavaidhaa hilaafah hingamun anna 30 golhieh bandhu kohffi – Iru\nލޯކަލް މާރުކޭޓްގައި ޤަވައިދާ ހިލާފަށް ހިންގަމުން އަންނަ 30 ގޮޅިއެއް ބަންދުކޮށްފި\nލޯކަލް މާރުކޭޓްގައި ޤަވައިދާ ހިލާފަށް ހިންގަމުން އަންނަ 30 ގޮޅިއެއް މާލޭ ސީޓި ކައުންސިލުން ބަންދުކޮށްފިއެވެ.\nސިޓީ ކައުންސިލުން ބުނީ ބަންދުކުރި ގޮޅިތަކަކީ ގުދަންތަކުގެ ގޮތުގައި ބައެއް ފަރާތްތަކުން ބޭނުންކުރަމުން ދާ ގޮޅިތައް ކަމަށެވެ. މާލޭގެ ލޯކަލް މާރުކޭޓް ސަރަޙައްދަކީ ރާއްޖޭގައި އުފައްދާ ތަރުކާރީއާއި މޭވާގެ ބާވަތްތަކާއި ދިވެހި ކާބޯތަކެތީގެ އުފެއްދުންތައް ވިއްކަން ޚާއްސަ މާރުކޭޓެވެ.\nމާރުކޭޓްގެ ގޮޅި ދޫކުރަނީ ދިވެހިންނަށެވެ. ކޮންމެވެސް ދިވެއްސަކު ގޮޅި ނެގުމަށްފަހު ބޮޑު ކުލީގައި އެތަން ބިދޭސީންނާއި ހަވާލުކުރެއެވެ. މަޑުމަޑުން ބިދޭސީން ގިނަވަގެންގޮސް މިހާރު ލޯކަލް މާރުކޭޓްގެ މަދު ގޮޅިއެއްގައި ނޫނީ ތިބީ ބިދޭސީންނެވެ.\nލޯކަލް މާރުކޭޓުގައި ގަވާއިދާ ޚިލާފަށް ކުއްޔަށް ދީފައިވާ ގޮޅިތައް ނެގުމަށް ކުރަމުންދާ މަސައްކަތުގައި މިހާތަނަށް 30 ގޮޅިއެއް ވަނީ ސިޓީ ކައުންސިލްގެ ބެލުމުގެ ދަށަށް ގެންގޮސްފައިވާއިރު މާރުކެޓްގައި ހިންގާ ބައެއް ގޮޅިތަކުގެ ވެރިންނަކީ މީރާއަށް ފައިސާ ނުދައްކާ ފަރާތްތައްކަމަށްވެސް ސިޓީ ކައުންސިލުން ބުނެއެވެ.


Kanditheemuga Muzaaharaa Kurumun Geyeh Ekkoh Quarantine Ah - Vaguthu\nކަނޑިތީމުގައި މުޒާހަރާ ކުރުމުން ގެއެއް އެއްކޮށް ކަރަންޓީނަށް\n1 މަސް ކުރިން ( ޖޫން 21, 2021 )\nމާލެ އިން ބޯޓެއްގައި ށ. ކަނޑިތީމަށް އައި މީހަކު ކަރަންޓީނުވެފައި ނުވާ ކަމަށް ބުނެ އާއްމުން ނުރުހުން ފާޅުކުރުމުން، އެ މީހާ އާއި ދިރިއުޅޭ ގެ ކަރަންޓީނުކޮށްފިއެވެ.\nރޭގެ ވަގުތެއްގައި ކައުންސިލް ކައިރިއަށް އެއްވެ އެ ރަށުގެ ބަަޔަކު ވަނީ ކަރަންޓީނު އުސޫލާއި ހިލާފަށް މާލެއިން އަންނަ މީހުން ސުންކުގެ ނަތީޖާ ނުލިބެނީސް ގެއަށް ދާތީ އެކަމާ މެދު ކަންބޮޑުވުން ފާޅުކޮށްފައެެވެ.\nކަރަންޓީނު ނުވެ ގެއަށް ދިޔައީ އެ ރަށަށް ނިސްބަތްވާ ފިރިހެނެކެވެ. އެ މީހާގެ ގެ ކަރަންޓީނުކޮށްފައި ވަނީ އެ މީހާގެ ސުންކުގެ ނަތީޖާ ލިބެންދެނެވެ.\nއެ ރަށު މީހަކު "ވަގުތަށް" މައުލޫމާތު ދެމުން ބުނީ އެ އެއްވުން ނިންމާލީ އުސޫލުތަކަށް އަމަލުކުރާނެ ކަމުގެ ޔަގީންކަން ކައުންސިލުން ދިނުމުން ކަމަށެވެ. އެ ރަށުގެ ރައްޔިތުންތަކެއް ނުކުމެ ނުރުހުން ފާޅުކުރަން ފެށީ މާލެ އިން އައި ފިރިހެނަކު ކަރަންޓީން އުސޫލާ ހިލާފުވެފައިވާތީއެވެ. އެ މައްސަލައިގައި އެ ރަށު ބަޔަކު ވަނީ ކައުންސިލް އިދާރާ ކައިރި އަށް އެއްވެ އަޑު އުފުލާފައެވެ.\nމިކަމާ ގުޅިގެން ކައުންސިލް ބައްދަލުވުމެއް ވެސް ވަނީ ބާއްވާފައެވެ.\nކަނޑިތީމުން މިހާތަނަށް 128 މީހަކު ކޮވިޑަށް ފައްސިވެފައިވެއެވެ. މޮނިޓަރިންގެ ހާލަތުގައި އޮތުމަށްފަހު ކަނޑިތީމު މޮނިޓަރިން ހާލަތުން ނަގާފައިވަނީ ހޮނިހިރު ދުވަހުގެ ރެއެވެ. އެހެންކަމުން އެއްވި މީހުން އަޑު އުފުލީ އުސޫލުތަކަށް ތަބާނުވެ ތިއްބާ އަލުން ރަށް މޮނިޓަރިން އަށް ލާން ޖެހި ބަލި ފެތުރިދާނެކަމުގެ ބިރު އޮތުމުން ކަމަށް އެ ރަށުން މައުލޫމާތު ދިން މީހާ ވަނީ ބުނެފައެވެ.\n"ސާމްޕަލް ރިޒަލްޓްސް ނުލިބެނީސް މީހުން ބޯޓުން ފައިބާ އެހެން ހަދާތީ. ކައުންސިލުން ނިންމި ނިންމުން ތަންފީޒުކުރަން އަސްލު ބާރު އަޅަން ދިޔައީ." އޭނާ ބުންޏެވެ.\nމީގެ ކުރިން ވެސް އެ ރަށުގައި ވަނީ ބޭރުން އަންނަ އުޅަނދުތަކުގައި ތިބޭ މީހުން އަމަލު ކުރާނެ އުސޫލެއް އެލްޖީއޭ އާއި ކަމާ ގުޅޭ އިދާރާތަކުގެ އިރުޝާދާއެކު އެކުލަވާލައިފައެވެ.\nމިހާރު އާއްމުކޮށްފައިވާ އެ އިއުލާނުގައިވާ ގޮތުން ރަށަށް ގޮސް ފީސީއާރު ޓެސްޓު ހަދައި، ޓެސްޓުގެ ނަތީޖާ ލިބެންދެން އުޅަނދުގެ ހުރިހާ ފަޅުވެރިން އުޅަނދުގައި ނުވަތަ ގޭގައި މަޑު ކުރަން ޖެހޭނެއެވެ. އަދި ޕީސީއާރު ގެ ނަތީޖާ ފައްސިވެއްޖެ ނަމަ، އެޗްޕީއޭގެ ގައިޑްލައިންގައިވާ ގޮތުގެ މަތިން ކަރަންޓީނު ވާން ޖެހޭނެ ކަމަށް އެ އިއުލާނުގައިވެއެވެ.\nއެ ރަށު މީހަކު ބުނީ އާއްމުން އެއްވުން ނިންމާލީ އެ އުސޫލަށް ތަބާވާތޯ އިތުރަށް ބަލާ އުސޫލުތައް ތަންފީޒުކުރާނެ ކަމުގެ ޔަގީންކަން ކައުންސިލުން ދިނުމުން ކަމަށެވެ.\n"ފަހުން އެ މީހުންނާ ވާހަަކަ ދެކެވި ކައުންސިލުން ޔަގީންކަން ދިނީ އުސޫލުތަކަށް އަމަލުކުރާނެކަން. ދެން ފުލުހުންނާއެކު ތަންފީޒުކުރާނެ ކަމުގެ ޔަގީންކަން ދިނީ. އެއީ އެ މީހުން ކުރިންވެސް ތިބެން ޖެހޭނީ ކަރަންޓީނުގައިތާ. " އޭނާ ބުންޏެވެ.\nއެ ރަށް މޮނިޓަރިން އިން ނަގާފައި ވަނީ އެ ރަށުން އެންމެ ފަހުން އެ ރަށުގައި ވަކި ތަރުތީބެއް ނެތި 130 އަށް ވުރެ ގިނަ ސުންކު ނައްސިވުމުންނެވެ. އަދި މިހާރު ކަނޑިތީމުގައި ކޮވިޑްބައްޔަށް ފައްސިވި މީހުންގެ ތެރެއިން ރަނގަޅު ނުވެ ހުރީ އެންމެ މީހެކެވެ.\nގްރޭންޑަރެއްގެ ތިލައިން ބައެއް ކަރަށް އަމާޒުވި މީހަކު ޒަހަމް ވެއްޖެ!\nމާލެ އިން އައި މީހަކު ކަރަންޓީން ނުވާ ކަމަށް ބުނެ ކަނޑިތީމުގައި މުޒާހަރާ ކުރަނީ\nކޮވިޑް ބަލި މީހުންނަށް ފަރުވާ ކުރަން ބޭނުން ނުވާ ކަމަށް ޑޮކްޓަރަކު ބުނި މައްސަލައެއް!


PROFILE: Teacherun buni gothah Saajin dhiyei mahah! Mihaaru ei Zuvaan Masveriyaa!\nޓީޗަރުން ބުނި ގޮތަށް ސާޖިން ދިޔައީ މަހަށް! މިހާރު އެއީ "ޒުވާން މަސްވެރިޔާ"!\nއެއް ގޮތަކަށް ވެސް ކިޔަވާކަށް ނޫޅެ އެވެ. ކިޔަވާ ހިތް ނުވެސް ވަނީ އެވެ. އޭރު ދަށް ކޮށްލުމުގެ ގޮތުން ޓީޗަރުން ވެސް ބުނަމުން އައީ ނުކިޔަވައިފި ނަމަ ދާން ޖެހޭނީ މަހަށް ކަމަށެވެ. ކަންވީ ވެސް އެހެންނެވެ. މިއަދު ޓީޗަރުން ބުނި ގޮތަށް އޭނާއަކީ "މަސްވެރި" އެކެވެ. މަސް ކަނޑަށް ފީނަން ނުކުތީ "މަޖުބޫރު" ވެގެންނެވެ. މިއީ މަސްވެރިކަމުގެ ރޮނގުން ކުރިއަށް ދިއުމުގެ އަޒުމުގައި މިހާރު ހުރި ގއ. ގެމަނަފުއްޓަށް އުފަން ހަސަން ސާޖިން، ނުވަތަ ޓްވިޓާގައި މަޝްްހޫރު ނަމުން ނަމަ "ޒުވާން މަސްވެރިޔާ" ގެ ވާހަކަ އެވެ.\nސާޖިން ބުނީ ސްކޫލަށް ދިޔަ ނަމަވެސް އޭނާ ކިޔެވުމަށް މާބޮޑު ސަމާލުކަމެއް ނުދޭ ކަމަށެވެ. ގިނަ ފަހަރަށް ސްކޫލަށް ދަނީ ވެސް ދޭ ފިލާވަޅުތައް ނުނިންމަ އެވެ. ކޮންމެއަަކަސް ސްކޫލު ދައުރުގައި އޭނާ ވަނީ ކިޔެވުމަށް ޝައުގުވެރިކަން ނެތުމުން ގްރޭޑް ނުވައެއްގައި ކިޔަވަމުން އައި އަހަރު ސްކޫލުން ކެނޑިފަ އެވެ. އެކަމަކު އޭނާގެ ނަސީބު ނިކަން ރަނގަޅެވެ. ސްކޫލުން ވަކިވިތާ ދެ ދުވަސް ނުވަނީސް އޭނާއަށް ވަޒީފާއެއް ހަމަޖެހުނެވެ. އެއީ އަޅަމުން އައި މިސްކިތެއްގެ ސައިޓް ސްޕަވައިޒަރު ކަމެވެ.\nހަތް ހާސް ރުފިޔާގެ މުސާރައާއެކު އެ މަސައްކަތަށް އޭނާ ނުކުތީ ވަރަށް ހިތްހަމަޖެހިގެން ހުރެ ކަމަށް ސާޖިން ބުންޏެވެ. ސަބަބަކީ އެހާ ހަގު އުމުރެއްގައި މަސައްކަތުގެ މައިދާނަށް ނިކުތުމާއެކު ރަނގަޅު މުސާރައެއް އެ މަސައްކަތުން ލިބޭތީ އެވެ. އަހަރެއްހާ ދުވަހު އެތަނުގައި މަސައްކަތް ކުރި އެވެ. އެކަމަކު ދުވަސްވާ ވަރަކަށް ކުރަން ޖެހޭ ހަރަދުތައް ބޮޑުވެ އަނގަޔާ އަތާ ދިމާނުވާ ހިސާބަށް ދާން ފެށުމުން ސާޖިން ނިންމީ އެހެން ދިމާލަކަށް މިސްރާބު ޖަހާށެވެ.\nސާޖިން ބުނީ އޭނާއަށް މަހަށް ދާން މަޖުބޫރުވީ ނުކިޔަވާ ކުރެވޭނެ މަސައްކަތެއްގެ އަތްފުނާ އަޅަނިކޮށް މަސްވެރިކަމަކީ އެންމެ ރަނގަޅު މަސައްކަތް ކަމަށް ވިސްނި އިތުރު މަގެއް ނުފެނުނު ހިސާބުން ކަމަށެވެ. ކިޔެވުން ފުރިހަމަ ނުކުރެވޭތީ ކުރެވޭނެ މަސައްކަތެއްގެ ފިކުރުން އޭނާގެ ހަނދާންތައް އާވީ ސްކޫލު ދައުރުގައި ޓީޗަރުން ބުނަމުން އައި ވާހަކަތަކެވެ. ނުކިޔަވައިފި ނަމަ މަހަށް ދާން ޖެހޭނެ ކަމަށް ބުނެ އޭނާއަށް ކޮށްލި މަލާމާތްތަކެވެ. ވެހޭ ވާރެޔާއި ދޭހާ އަތްވެއްގައި، އެކަމަށް ބޯޓަށް ފުންމާލީ އެ ހިސާބުންނެވެ.\nސާޖިން އެ ދޯނީގައި މަސައްކަތް ކުރާ މަސްވެރިންނާއެކު--\n"އޭރު ސްކޫލު ނިންމި ގޮތަށް ހަތް ހާސް ރުފިޔާގެ މުސާރައެއް ވީމަ އަސްލު ސަޅިތާ. އެކަމަކު އަހަރެއް ފަހުން ތަކެތީގެ އަގު ބޮޑުކަން އިހުސާސްވެ، ގިނަ އެއްޗެހި ގަންނަން ބޭނުންވެ، މުސާރަކޮޅު ކުޑަވީ. ދެން ހަނދާންވީ ޓީޗަރު ވެސް ބުނި ގޮތަށް ސާޖިންނޭ ދެން ދާން ޖެހޭނީ މަހަށޭ. އަސްލު އެ ގަޑީގަ އިނީ ޗޮއިސް ހުސްވެފަ. ނުކިޔަވާ ހުރީ. މަންމަމެން ވެސް ބުނި ސްކޫލުން ކެނޑުނީމަ ވެސް ކިޔަވަން، އެވެނި ކޯހެއް ހަދާށޭ، މިވެނި ކޯހެއް ހަދާށޭ. އެކަމަކު ކިޔެވުމަށް އެހާ ޝައުގުވެރި ކަމެއް ނެތްވިއްޔަ. ދެން ކިތަންމެ ބަޔަކު ބުންޏަސް، އިތުރު ޗޮއިސްއެއް ނެތް މަޖުބޫރުވެގެން މަހަށް ދިޔައީ،" މަސްވެރިކަމަށް ނުކުންނަން ޖެހުނު ގޮތް ކިޔައިދެމުން ސާޖިން ބުންޏެވެ.\nމަސް ކަނޑަށް ސާޖިން ފުންމާލީ މީގެ ފަސް އަހަރު ކުރިންނެވެ. އޭރު އުމުރުން އެންމެ 16 އަހަރެވެ. ފަޅުވެރިއެއްގެ ގޮތުގައި އެކަމާ ކުރިމަތިލީއިރު އޭނާއަކީ ކަނޑު މައްޗަށް އެހާ ގަދަ މީހެއް ނޫނެވެ. ކޮންމެ ދުވަހަކު މަހުން އަންނައިރު އޭނާ އޮންނަނީ ހޮޑުލާލާ ހަލާކުވެފަ އެވެ. އެކަމަކު ވެސް ގޮތް ދޫނުކޮށް އެކަމާ އޭނާ ކުރިމަތިލީ މަސްވެރިކަމަކީ ދަށް ކަމެއް ކަމަށް ބުނެ އޭނާ ކަޑަކޮށްލި މީހުންނަށް އެއީ ސަޅި ކަމެއްކަން ދައްކަން ބޭނުންވެފައި ހުރިލެއް ބޮޑު ކަމުންނެވެ.\nއާދައިގެ ދޯންޏެއްގައި މަސްވެރިކަމަށް އޭނާ ނުކުތްއިރު ދޯނީގެ އިސް މީހަކަށް ގާތްގަނޑަކަށް 15000 ހާސް ރުފިޔާ ލިބެންޏާ އޭނާއަށް ލިބެނީ 1000 އެއްހާ ރުފިޔާ އެވެ. އެކަމަކު ވެސް އޭނާ ހިތްވަރު އެލުވައެއް ނުލައެވެ. އެ ގޮތުގައި ހުރުމުގެ ނަތީޖާ ވެސް ފޮންޏެވެ.\n"ތިން ހަތަރު މަހު މަހަށް ދިޔައިމަ އެނގިއްޖެ މިއީ ސަޅިކަމެއްކަން. އޭރުގަ އަހަރެމެން ދޯނީގަ އިސް މީހަކަށް ގާތްގަނޑަކަށް 15000 ހާސް ރުފިޔާ ލިބޭއިރު މަށަށް އޭރު ލިބޭނީ 1000 އަށް ރުފިޔާ. އެކަމަކު ފަހުން މަސައްކަތް ކުރަމުން އައިސް މަސް ބާނަން ދަސްވެ ދޯނި ތެރޭގަ ފިޓު މީހަކަށްވެ ހަމަ ނޭވާލެވުނީމަ މި އެނގުނީ މިއީ ލާރި ލިބޭ ސަޅި ކަމެއްކަން. މިހާރު ހަފުތާއަކު އެވްރެޖްކޮށް ވަރަށް ސަޅި އެމައުންޓެއް ލިބޭ،" ދޮށީގެ މަސްވެރިކަމުގައި އުޅޭ ސާޖިން ބުނި ގޮތުގައި ހަފުތާއަކު ކޮންމެ މީހަކަށް 25000 ރުފިޔާ ލިބޭ ދުވަސްވަރު ވެސް ދެއެވެ.\nމަސްވެރިކަމުން ކުރިއަށް ދިއުމުގެ އަޒުމުގައި ހުރި ނަމަވެސް މިދާއިރާއާ ގުޅިގެން ވެސް ބޮޑު ކަންބޮޑުވުންތަކެއް އޭނާގެ އެބަ ހުއްޓެވެ. އެގޮތުން ބާނާ މަހަށް ހަމަ އަގު ނުލިބުމާއި މަސް ކިރޭނެ އިންތިޒާމުތައް ނެތުމުގެ އިތުރަށް މަސް ކިރުމުން ވަގުތުން ލާރި ނުލިބޭ މައްސަލަ އޭނާ ފާހަގަކުރި އެވެ.\nރާއްޖޭގެ އުތުރަށް މިދުވަސްވަރު މަސްވެރިކަން ރަނގަޅެވެ. އެކަމަކު ސާޖިން ވަނީ މަސްވެރިކަން އެންމެ ރަނގަޅުވާ ދުވަސްވަރު ރަނގަޅަށް އައިސް ލިބުމުގައި ވެސް ބޮޑެތި ދަތިތަކެއް ކުރިމަތިވާ ކަމަށް ބުނެފަ އެވެ. މާ ގިނައިން މަސް ބާނައިފި ނަމަ މަސް ނުކިރިދާނެތީ ވަރަށް ހާސްވާ ކަމަށް ވެސް ބުންޏެވެ. އެގޮތުން ބައެއް ފަހަރު ނުކިރޭނެކަން އެނގުމުން ބާނާ މަސްތައް ކަނޑަށް ދޫކޮށްލަން ޖެހޭ ފަހަރުތައް ވެސް ކުރިމަތިވެފައިވާ ކަމަށް ސާޖިން ބުންޏެވެ.\n"މަސް ނުކިރިގެން ރައީސް ޔާމީނު އިރު އުޅެން ޖެހުނު. އެގޮތަށް ކޫއްޑޫގަ ތިބިން 48 ގަޑިއިރު. އަދި ނުވިތާކަށް މަސް ބާނަން ތިބެފަ ކެޔޮޅަށް މަސް ނުކިރޭނެކަން އެނގުނީމަ އެބަ މަސް ބާނަން ތިބެފަ ދުއްވާލަން. މަސް ބާނަން ތިބެފަ މަސްކޮޅު މި ދުއްވާލަނީ، އެނގޭ ކިތަންމެ ބައިވަރަށް ބޭނިޔަސް ނުކިރޭނެކަން. މިއަހަރު އަދި މަސްވެރިކަން އެހާ އެއް ނޫން. އެހެންވެ އަދި ދިމައެއް ނުވޭ އެކަހަލަ ކަމެއް،" ސާޖިން ކިޔައިދިނެވެ.\nއައިސް ލިބުމުގެ ދަތިކަމަކީ އަބަދުވެސް މަސްވެރިން ފާހަގަކުރާ ކަމެކެވެ. ސާޖިން ބުނީ އެކަން އެންމެ ބޮޑަށް ދިމާވީ މަސްވެރިކަން ސިޔާސީ ކުރި ހިސާބުން ކަމަށެވެ. އެގޮތުން ކުރީގެ ރައީސް އަބްދުﷲ ޔާމީނުގެ ސަރުކާރުގައި ބޭރުން ކުދި އައިސް ޕްލާންޓުތަކެއް ގެނައި ކަމަށާއި އެކަމަކު އެއީ މިޒަމާނަށް އެހާ ފެތޭ އައިސް ޕްލާންޓުތަކެއް ނޫން ކަމަށެވެ.\n"ވީގޮތަކީ ޗައިނާ ބާޒާރުން ކުދި އައިސް ޕްލާންޓުތަކެއް، ކާފަމެން ޒަމާނުގަ އަޅަން ޖެހޭ ވަރުގެ އައިސް ޕްލާންޓުތަކެއް، ހިފައިގެން އައިސް ރަށްރަށުގަ އަޅާފަ ބުނީ ހުވަދު އަތޮޅުގަ އެބައިނޭ އަށް އައިސްޕްލާންޓު އަޅާފަ. އެކަމަކު އޭގެ އައިސް ޕްލާންޓެއް ވޯކް ކުރަނީ ކޮންމެ އަހަރެއްގައި އެވްރެޖްކޮށް ދެ މަސް ވަންދެން. ބާކީ އޮތް 10 މަހު އޭތި އިންނަނީ ހަލާކުވެފަ. އެއިން އުފައްދަނީ ތިރީސް ޓަނު، 25 ޓަނު އައިސް. މީގެ ބޮޑު ދޯންޏަކަށް އެބަ ބޭނުންވޭ ރަނގަޅަށް މަސްވެރިކަން ކުރަންޏާ ދުވާލަކަށް ދިހަ ވަރަކަށް ނޫނީ އަށް ޓަނު އައިސް. ހުވަދު އަތޮޅުގަ އެބަ އުޅޭ 115 އެއްހާ ދޯނީ. ކިހިނެއް އެކަން ކުރާނީ،" ސާޖިން ބުންޏެވެ.\nސާޖިން ބުނީ، އައްޑޫ ސިޓީ އާއި ގދ. ތިނަދޫގައި އަޅާފައިވާ އައިސް ޕްލާންޓް ނެތް ނަމަ ދިވެހި މަސްވެރިން އުޅޭނީ ނިކަން ހާލުގައި ކަމަށެވެ. އޭނާ ވަނީ އެފަދަ ދެތިން އައިސް ޕްލާންޓް ހުވަދޫގައި އަޅައިފި ނަމަ އައިސް ނުލިބިގެން ޝަކުވާ ކުރަން ނުޖެހޭނެ ކަމަށް ބުނެފަ އެވެ.\nސާޖިންނަކީ މަސްވެރި އާއިލާއަކަށް ނިސްބަތްވާ ޒުވާނެކެވެ. އެގޮތުން އޭނާގެ ބައްޕަ އާއި ކާފަމެން ވެސް އާމްދަނީ ހޯދުމަށް ކުރި މަސައްކަތަކީ އެއީ އެވެ. ނުވަ މެމްބަރުންގެ އާއިލާއަކަށް ނިސްބަތްވާ ސާޖިންނަކީ އެ އާއިލާގެ އެންމެ ހަގު ކުއްޖާއެވެ. އޭނާ ގަބޫލު ކުރާ ގޮތުގައި ވަޒީފާއަކަށް ދާކަމަށް ވާނީ ހަމައެކަނި ޓައި އަޅާފައި އޭސީ ކޮޓަރީގައި އިނުމަކުން ނޫނެވެ.\nސާޖިން އޭނާގެ އެއްބަނޑު ބޭބެ، އަލީ މިންހަންއާއެކު--\nޒަމާނަށް އަންނަ ބަދަލާއެކު މަސްވެރިކަން ކުރަމުން އައި ގޮތަށް ވެސް ބޮޑު ބަދަލުތަކެއް އަތުވެއްޖެ އެވެ. ކުރިން ރިޔަލު ދޯނީގައި މަސްވެރިކަން ކުރަމުން އައި ނަމަވެސް މިއަދު ބޮޑެތި ސަފާރީތަކާ މާބޮޑު ތަފާތެއް ނެތް ފަދަ އުޅަނދުތަކުގައި ދަނީ މަސްވެރިކަން ކުރަމުންނެވެ.\nސާޖިން ބުނީ އޭނާ މަސައްކަތް ކުރާ ދޯންޏެކޭ ފައިވް ސްޓާ ހޮޓަލަކާ މާބޮޑު ތަފާތެއް ނެތް ކަމަށެވެ. އެގޮތުން އޭސީ ކޮށްފައި ހުންނަ އެ ދޯނީގައި ކޮންމެ މީހަކު ނިދުމަށް ވެސް ހާއްސަ އެނދެއް ހުރެ އެވެ. އަދި ކޮންމެ މީހަކަށް ވެސް ކަބަޑެއް ހުރެ އެވެ. ހަމައެއާއެކު ކޮންމެ ވަގުތެއްގައި ވެސް ކަނީ ކާމޭޒު ދޮށުގައި ތިބެގެންނެވެ. އަދި ޓީވީ ބެލެން ވެސް ހުރެ އެވެ.\nމަސްވެރިކަމުގެ ދާއިރާގައި މަސައްކަތް ކުރަން އެންމެ ފަސޭހަ އެއް ސަބަބެއްގެ ގޮތުގައި ސާޖިން ބުނީ ޗުއްޓީ ހޯދުމެވެ. އެގޮތުން ޗުއްޓީ އެއް ނުލިބިގެން އުޅެން ނުޖެހޭނެ ކަމަށާއި އާއިލާއާއެކު ވެސް ވަގުތު ހޭދަކުރަން ފުރުސަތު ލިބޭ ކަމަށް އޭނާ ބުންޏެވެ.\nއުމުރުން 21 އަހަރުގެ ސާޖިންނަކީ ފޮޓޯ އާއި ވީޑިއޯ ނެގުމަށް ވަރަށް ޝައުގު ހުންނަ ޒުވާނެކެވެ. އެކަން ޓްވިޓާއަށް ބަލާލުމުން ވެސް އެނގެ އެވެ. މީހުން މަސްވެރިކަމަށް ލޯބި ޖެއްސުމަށް އޭނާ ކުރާ އެއް ކަމަކީ މަސްވެރިކަމުގައި އުޅޭއިރު ނަގާފައި ހުންނަ ކަނޑު އަޑީގެ ރީތި މަންޒަރުތަކާއި މަސްވެރިކަމުގެ މޮޅެތި ފޮޓޯތައް ސޯޝަލް މީޑިއާއަށް ހިއްސާކުރުމުވެ. އެ ފޮޓޯތަކަށް އެތައް ބައެއްގެ ސަމާލުކަން ވެސް ލިބެ އެވެ.\nސާޖިން މޫދު އަޑީގައި ނަގާފައިވާ ފޮޓޯއެއް--\nމަސްވެރިކަމުގެ ދާއިރާގައި މަސައްކަތްކޮށް ލިބުނު އާމްދަނީއިން ފޮޓޯ ނެގުމަށް ބޭނުންވާނެ ސާމާނު ގަނެ އެއް ކުރުމުގެ އެންމެ ބޮޑު ބޭނުމަކީ މަސްވެރިކަން ދަށްކޮށްލި މީހުން ވެސް އެކަން ބަލައިގަންނަވަރު ކުރުމެވެ. އެކަމުން ރަނގަޅު ނަތީޖާއެއް ފެންނަކަމުގެ އެއް ހެއްކަކީ މިއަދު އޭނާއަކީ މަސްވެރިއެއް ކަމުން ދެރަކޮށްލި މީހުން ވެސް ހުސް ވަގުތެއް ލިބުމުން މަހަށް ދާން ފެށުމެވެ.\n"ފޮޓޯ އާއި ވީޑިއޯއާ ނަގަން ޝައުގުވެރިކަން އައީ ކުރިން ރައްޓެހިވި މަންޖެ އާއި ޓީޗަރުންނަށް ވެސް ޝުކުރު އަދާކުރަން ބޭނުންވޭ. އެއީ އެމީހުން މަށާ ދިމާލަށް ކީ އެއްޗެހިތަކުން މަ އުފަލާއެކީގަ މިކަމަށް ޝައުގުވެރިކަން ޖެހުނީ. އެމީހުން މަށާ ދިމާލަށް ކުރި މަލާމާތާ، އަސްލު ކޮންމެ މީހަކު ވެސް ކަމެއް ދިމާވީމަތާ މީހަކަށް ވާން ބޭނުންވީ،" ސާޖިން ކިޔައިދިނެވެ.\nސާޖިން މަސްވެރިކަމުގައި އުޅެމުން ނަގާފައިވާ ފޮޓޯއެއް--\nހަގު އުމުރެއްގައި ސާޖިން ކުއްޖަކާ ލޯބީގެ ގޮތުން ގުޅުނެވެ. އެކަމަކު އެ ގުޅުމަށް ނިމުމެއް އައީވެސް އޭނާ މަސްވެރިކަމަށް ނިކުތުމުންނެވެ. އެކަމާ ކިތަންމެ ދެރަވިޔަސް އޭނާ ހުރީ ފަހަތަށް ބެލުމުގެ ވިސްނުމަކު ނޫނެވެ. ކޮންމެ ދުވަހަކު ފެންނަ ގުދުރަތީ ރީތި މަންޒަރުތަކާއި މަސްވެރިކަމުން އެ ލިބޭ ހިތްހަމަޖެހުން އެއަށްވުރެ ބޮޑު ކަމަށް ސާޖިން ބުންޏެވެ.\n"ޓީޗަރުން ވެސް މަސްވެރިއަކަށް ވީތީ އެއްޗެހި ގޮވަނީ. ރައްޓެހިވި މަންޖެ ވެސް މަސްވެރިއެކޭ ބުނީމަ ދެން ހީވަނީ އަހަރެމެން ތިބެނީ ދުވާލު ހަތަރުދަމު މުޅި ގައިގަ ލޭ ހާކައިގެން މަސްތައް ކަރުގަ އެލުވައިގެން ހެން،" ސާޖިން ބުންޏެވެ.\nމިހާރު ސާޖިންގެ އެންމެ ބޮޑު އެއް އުއްމީދަކީ ސަރުކާރުތަކުން މަސްވެރިންނާ މެދުވި އިހުމާލު މި ސަރުކާރުން ނުވުމެވެ. ސާޖިން ބުނީ އަދި މި ސަރުކާރުން ކުރަމުން އަންނަ މަސައްކަތްތަކަށް ބަލާއިރު އެފަދަ ބޮޑު އިހުމާލެއް ވެދާނެ ކަމަށް ގަބޫލު ނުކުރާ ކަމަށެވެ. ސަބަބީ މަސްވެރިކަމާ ބެހޭ ބިލެއް މަޖިލީހުން ފާސްކޮށް، އާ ގާނޫނެއް އައުމުންނެވެ. މިއީ މަސްވެރިންނާ ގުޅޭ ސަރުކާރެއްގެ ގޮތުގައި އަބަދުވެސް ވާނެ ކަމަށް އޭނާ ވަރަށް އުއްމީދު ކުރެއެވެ.\n"މަސްވެރިންނަށް އަހަރެމެން ބާނާ މަހަށް މިއަށް ވުރެ ރަނގަޅު އަގެއް ލިބިފަ. އަހަރެމެން މަސް ބާނަން ތިބެފަ މަސް ނުކިރޭނޭ ކިޔާފަ، އައިސް ނުލިބޭނޭ މަސް ނުކިރޭނެތީ ދޫކޮށްލުމުގެ ބަދަލުގަ އަހަރެމެން ހިތްހަމަ ޖެހޭ ވަރަށް އައިސް އާއި މަސް ކިރޭނެ ނިޒާމެއް ރާއްޖޭގައި ގާއިމުވާނެ ދުވަހެއް. އަދި ހަމަ މަސް ކިރާފަ ވަގުތުން ލާރި ލިބުމަކީ ވެސް ވަރަށް ދެކެން ބޭނުންވާ ކަމެއް،" ސާޖިންގެ އުއްމީދުތައް ހިއްސާ ކުރި އެވެ.\nސްކޫލަށް މަކަރު ހަދާ ކިޔުވުން ދޫކޮށް ކެޑިގެން ހުރުމަކީ މޮޅު ކަމެއް ކަން ދައްކަން ރަގަޅުވާނީ މޮޔައިންނަށް. ސާޖިން ކުރި ހިތްވަރަށް މަރުހަބާ.\nމީ ވަރަށް ފައްކާ މީހެއް ކަމަށް ބެލެވެނީ އިނގޭ!


PHOTO GALLERY: Raeesge furathama dhathuru fulhu Dhiffuttah | Mihaaru\nރައީސްގެ ފުރަތަމަ ދަތުރުފުޅު ދިއްފުއްޓަށް\nކ. ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ޒިޔާރަތް ކުރެއްވުން: މިދަތުރުފުޅުގައި އެމަނިކުފާނު ވަނީ އެރަށުގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓު ގުޅިގެން ގާއިމުކުރި ފެނާއި ނަރުދަމާ ނިޒާމު އިފްތިތާހު ކޮށްދެއްވާފައި. މީގެ އިތުރުން ރައީސް އިބްރާޙިމް މުހައްމަދު ސޯލިހް، ދިއްފުށީ ކައުންސިލާއި ސުކޫލު އަދި ސިއްހީ މަރުކަޒަށް ވަޑައިގަންނަވައި ރަށުގެ ހާލަތު ވަނީ ބައްލަވާލައްވާފައި .---ފޮޓޯތައް: ހުސައިން ވަހީދު/މިހާރު\n01 ޑިސެމްބަރ 2018 - 14:33\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ވަޑައިގަތުމަށްފަހު، އެމަނިކުފާނަށް މަރުހަބާ ދެންނެވުމަށް ގޮސްތިބި މީހުންނާ ސަލާމްކުރައްވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ވަޑައިގަންނަވާތީ އެމަނިކުފާނަށް މަރުހަބާ ދެންނެވުމަށް ގޮސްތިބި މީހުން ސަފުހަދައިގެން.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ވަޑައިގަންނަވާތީ އެމަނިކުފާނަށް މަރުހަބާ ދެންނެވުމަށް އަލިފުޅު ތުއްތު ފައުންޑޭޝަންގެ ބައެއް ފައުންޑަރުން ކަމަށްވާ އަފީފް އަދި މުހައްމަދު މޫސާ މަޑުކުރައްވައިގެން.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ވަޑައިގަތުމަށްފަހު، އަލިފުޅު ތުއްތު ފައުންޑޭޝަންގެ ބައެއް ފައުންޑަރުން ކަމަށްވާ އަފީފް އަދި މުހައްމަދު މޫސާ އާއި ސަލާމްކުރައްވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ވަޑައިގަތުމުން އެމަނިކުފާނުގެ އިސްތިގުބާލުގައި ސަގާފީ ހަރަކާތެއް ހުށަހަޅައިދެނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ވަޑައިގަތުމުން އެމަނިކުފާނުގެ އިސްތިގުބާލަށް ރަށުގެ ބައެއް މީހުން ދަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ގޮތުން ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ގޮތުން ބޭއްވި ޖަލްސާގެ ތެރެއިން.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ގޮތުން ބޭއްވި ޖަލްސާގައި ދައުލަތުގެ ބައެއް ވަޒީރުން ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ގޮތުން ބޭއްވި ޖަލްސާގައި އަލިފުޅު ތުއްތ ފައުންޑޭޝަންގެ އަފީފް ވާހަކަދައްކަވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ގޮތުން ބޭއްވި ޖަލްސާގައި މިނިސްޓަރު އަސްލަމް ވާހަކަދައްކަވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ގޮތުން ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހް ވާހަކަދައްކަވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން އެރަށުގައި ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ޖަލްސާގެ ތެރެއިން.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅުގައި، އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން އެރަށުގައި ގާއިމުކުރި ފެނާއި ނަރުދަމާގެ ނިޒާމް އިފްތިތާހުކުރުމުގެ ޖަލްސާގައި ވާހަކަދައްކަވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ދިއްފުށީގައި އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން އެރަށުގައި ގާއިމުކުރި ފެނާއި ނަރުދަމާގެ ނިޒާމުގައި ހިމެނޭ2ޓޭންކް.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅުގައި، އަލިފުޅު ތުއްތު ފައުންޑޭޝަނާއި މީރު އައިލެންޑް ރިސޯޓް ގުޅިގެން އެރަށުގައި ގާއިމުކުރި ފެނާއި ނަރުދަމާގެ ނިޒާމް އިފްތިތާހުކޮށްދެއްވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅުގައި އެރަށު ބައެއް އާންމުންނާ ބައްދަލުކުރައްވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅުގައި އެރަށު ކައުންސިލަށް ޒިޔާރަތްކުރައްވައި ރަށުގެ ކަންކަން ބައްލަވާލެއްވުމަށްފަހު ކައުންސިލްގެ މުވައްޒަފުންނާއެކު ފޮޓޯފުަކަށް ހުއްޓިވަޑައިގެން.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅުގައި އެރަށު ސިއްހީ މަރުކަޒަށް ޒިޔާރަތްކުރައްވައި މެހެމާނުންގެ ފޮތެއްގައި ސޮއިކުރައްވަނީ.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅުގައި އެރަށު ސިއްހީ މަރުކަޒަށް ޒިޔާރަތްކުރައްވައި ތަނުގެ ހާލަތު ބެއްލެވުމަށްފަހު އެތަނުގެ މުވައްޒަފުންނާއެކު ފޮޓޯފުޅަކަށް ހުއްޓިވަޑައިގެން.---ފޮޓޯ: ހުސައިން ވަހީދު/މިހާރު\nކ.ދިއްފުށި: ޑިސެމްބަރު 1، 2018- ރައީސް އިބްރާހިމް މުހައްމަދު ސޯލިހް، ފުރަތަމަ ދަތުރުފުޅެއްގެ ގޮތުން ދިއްފުއްޓަށް ކުރެއްވި ދަތުރުފުޅު ނިންމާލެއްވުމަށްފަހު ފުރާވަޑައިގަތުމުގެ ގޮތުން އެއްވެތިބި ރަށުގެ ބައެއް އާންމުންނާއި ސަލާމްކުރައްވަނީ.---ފޮޓޯ: ހުސައިން ވަހީދު/މިހާރު\nކ. ދިއްފުށި: ޑިސެމްބަރު 1، 2018- ދިއްފުށީ އަތިރިމަތި: ގާތްގަނޑަކަށް 1300 މީހުންގެ އާބާދީއެއް އޮތް މި ރަށަކީ ގެސްޓްހައުސްގެ ވިޔަފާރި ބާރުމިނެއްގައި ތަރައްގީވަމުން އަންނަ ރަށެއް .---ފޮޓޯ: ހުސައިން ވަހީދު/މިހާރު


Chutty gai huttas hukum kuran fandiyaarun ah baiveriveveyne: High Court | Mihaaru\nހައި ކޯޓުގެ އިސް ފަނޑިޔާރު ޝުޖާއު: ޗުއްޓީގައި ހުއްޓަސް ހުކުމް ކުރުމުގައި ފަނޑިޔާރުންނަށް ބައިވެރިވެވޭ ކަމަށް ހައި ކޯޓުން ބުނޭ -- ފޮޓޯ/މިހާރު\nޗުއްޓީގައި ހުއްޓަސް ހުކުމް ކުރުމުގައި ބައިވެރިވުމަކީ އަބަދުވެސް އަމަލުކުރާ އުސޫލެއް: ހައި ކޯޓް\n13 ޖޫން 2019 - 11:28 20 comments\nހައި ކޯޓުން ބަލާ މައްސަލަތަކުގައި ހިމެނޭ ފަނޑިޔާރަކު ޗުއްޓީގައި ހުންނެވިޔަސް، އެ މައްސަލައެއް ނިންމުމުގައި އެ ފަނޑިޔާރަކު ބައިވެރިވުމަކީ ކުރިން ވެސް އަމަލު ކުރަމުން އަންނަ ގޮތެއް ކަމަށް ހައި ކޯޓުން މިއަދު ބުނެފި އެވެ.\nކުރީގެ ނައިބު ރައީސް އަހުމަދު އަދީބުގެ މައްސަލައެއްގައި ހައި ކޯޓުން ހުކުމްކުރީ ހައި ކޯޓުގެ އިސް ފަނޑިޔާރު ޝުޖާއު އުސްމާނު ޗުއްޓީގައި ހުންނެވުމަށް ފަހު ކޯޓަށް ވަޑައިގެން ކަމަށް ބުނެ އިސް ފަނޑިޔާރުގެ މައްސަލައެއް ޖުޑިޝަލް ސާވިސް ކޮމިޝަން (ޖޭއެސްސީ) އަށް ވަނީ ހުށަހަޅައިފަ އެވެ. އިސް ފަނޑިޔާރު ޝުޖާއު އަކީ އެ މައްސަލަ ބެއްލެވި ބެންޗުގައި ހިމެނިވަޑައިގަތް ފަނޑިޔާރެކެވެ.\nއެކަމާ ގުޅިގެން ހައި ކޯޓުން މިއަދު ކުރި ޓްވީޓެއްގައިވަނީ ކޮންމެ ފަނޑިޔާރަކީ ވެސް އޭނާގެ ހުރިހާ ވަގުތެއް ފަނޑިޔާރު ކަމަށް ހުސްކުރަން ޖެހޭ މީހަކަށް ވާއިރު، ހުކުމް އިއްވާ ޝަރީއަތްތަކާއި ވަކި އަދަދަކަށް ފަނޑިޔާރުން ތިބެންޖެހޭ ޝަރީއަތްތަކުގައި ފަނޑިޔާރަކު ބައިވެރިކޮށްގެން ނޫނީ އެ މައްސަލަ ކުރިއަށް ގެންދެވެން ނެތް ހާލަތުގައި އެ ފަނޑިޔާރު ޗުއްޓީގައި ހުންނެވިޔަސް އެ ފަނޑިޔާރަކު ބައިވެރި ކޮށްގެން މައްސަލަ ކުރިއަށް ގެންދާ ކަމަށެވެ.\nއެގޮތުން ޗުއްޓީގައި ހުންނެވިޔަސް، އެ ފަނޑިޔާރަށް ކޯޓަށް ހާޒިރުވެވޭ ފަދަ ހާލަތެއްގައި ހުރި ނަމަ އެ ފަނޑިޔާރަކު ބައިވެރިކޮށްގެން މައްސަލަ ކުރިއަށް ގެންދެވިދާނެ ކަމަށް ޖޫން، 2011 ގައި ހައި ކޯޓުގެ ފަނޑިޔާރުންގެ މަޖިލީހުން ނިންމާފައިވާ ކަމަށް ވެސް އެ ޓްވީޓްގައިވެ އެވެ. އަދި އެ ނިންމުމުން ނިންމި ފަހުން މިއަދާ ހަމައަށް ވެސް އެ ކޯޓުން އެގޮތަށް އަމަލުކުރާ ކަމަށް ހައި ކޯޓުން ބުންޏެވެ.\nޗުއްޓީގައި ތިއްބަވާ ދިވެހިރާއްޖޭގެ ހައިކޯޓުގެ ފަނޑިޔާރުން ޝަރީޢަތްތަކުގައި ބައިވެރިވުމާބެހޭ https://t.co/272FQMMrLY\n— Maldives High Court (@mvhighcourt) June 13, 2019\nހައި ކޯޓުގެ ޓްވީޓް\nއިސް ފަނޑިޔާރު ޝުޖާއުގެ އިތުރުން އަދީބުގެ މައްސަލަ ބެއްލެވި ބެންޗުގައި ދެން ތިއްބެވީ ފަނޑިޔާރު ޝުއައިބު ހުސައިން ޒަކަރިއްޔާ އާއި ފަނޑިޔާރު ހުސައިން ޝަހީދެވެ.\nއިތުރު ލިޔުންތައް ހައި ކޯޓް ޖުޑީޝަރީ ކުރީގެ ނައިބު ރައީސް އަދީބު ޝުޖާއު އުސްމާން އަހުމަދު އަދީބު\nފަނޑިޔާރު ޝުޖާއު އުސްމާން ޖޭއެސްސީ އަށް ހާޒިރުކުރަނީ


Riyaasee Inthikhaab Faskurumah Trump Govaalavvaifi | Fenvaru Online\nޓްރަމްޕް ރައީސްކަމަށް ހޮވިވަޑަގެންނެވި ފާއިތުވެ ދިޔަ އިންތިޚާބުގައި، އަނބިކަނބަލުނާއެކު ވޯޓު ދެއްވަނީ -: ފޮޓޯ: ގެޓީ އިމޭޖްސް، އޭއެފްޕީ\nރިޔާސީ އިންތިޚާބު ފަސްކުރުމަށް ޓްރަމްޕް ގޮވާލަށްވައިފި\n11:20 - 31 ޖުލައި 2020 -0ކޮމެންޓް\nއަންނަ ނޮވެމްބަރު މަހުގައި ބޭއްވުމަށް ހަމަޖެހިފައިވާ އެމެރިކާގެ ރިޔާސީ އިންތިޚާބު ފަސްކުރުމަށް، އެމެރިކާގެ ރައީސް ޑޮނަލްޑް ޓްރަމްޕް ގޮވާލަށްވައިފިއެވެ.\nރައީސް ޓްރަމްޕް މިފަދައިން ގޮވާލަށްވާފައި މިވަނީ، ކޮވިޑް19 ފެތުރެމުންދާ މިދަނޑިވަޅުގައި، ޙާޒިރުވެ ވޯޓު ދިނުމުގެ ބަދަލުގައި، މުޅި އިންތިޚާބުގައި އެއްކޮށް މެއިލް-އިން-ވޯޓިންގް ބޭނުންކުރަން ޖެހިދާނެއިރު، މެއިލް-އިން-ވޯޓިންގް ބޭނުންކުރުމާއި މެދު ސުވާލު އުފައްދަވައި ޓްވީޓު ކުރަށްވައެވެ.\n"2020 ގެ އިންތިޚާބު މުޅި ވޯޓުލުން އެއްކޮށް، މެއިލް-އިން-ވޯޓިންގ ގެ ގޮތުގައި ކުރިއަށް ގެންދިއުން ވެގެންދާނީ، މިހާތަނަށް ބޭއްވޭ، އެންމެބޮޑަށް ނަތީޖާ ކަށަވުރުނުވާ އަދި މަކަރުހަދައި އޮޅުވާލެވޭ އިންތިޚާބަށް. އެކަން ވެގެންދާނީ އެމެެރިކާއަށް ކުރިމަތިވާ ބޮޑު ލަދުވެތި ކަމަކަށް. ރައްކާތެރިކަމާއި އަމާންކަމާއެކު މީހުންނަށް ނުކުމެ ރަނގަޅަށް ވޯޓުލެވެންދެން އިންތިޚާބު ފަސްކުރޭ؟؟"\nރައީސް ޓްރަމްޕް އިއްޔަގެ ވަގުތެއްގައި ކުރެއްވި ޓްވީޓެއްގައި ވިދާޅުވެފައި ވެއެވެ.\nމެއިލް-އިން-ވޯޓަކީ، ވޯޓުލުމަށް ރެޖިސްޓަރީ ކޮށްފައިވާ މީހުންނަށް އިންތިޚާބުގެ ތާރީޚަށްވުރެ ކުރިން އޮޓަމެޓިކުން އެމީހެއްގެ އެޑްރެހަށް ޕޯސްޓް މެދުވެރިކޮށް ވޯޓު ކަރުދާސް ފޮނުވުމުން، ވޯޓު ދިނުމަށްފަހުގައި އެ ކަރުދާސް އަނބުރާ ޕޯސްޓް ކުރެވިގެން، ނުވަތަ ވޯޓު ނެގޭ މަރުކަޒެއްގެ ފޮއްޓަކަށް، ނުވަތަ އެކަމަށް ޚާއްޞަ ކުރެވިގެން މަގުގައި ހަރުކޮށްފައި ހުންނަ ރައްކާތެރި ފޮއްޓަކަށް ލެވިގެން ދެވޭ ވޯޓެވެ.\nއެމެރިކާގެ ފަސް ސްޓޭޓެއްގައި މިހާރުވެސް މިގޮތަށް ވޯޓު ލެވެމުން ދެއެވެ. ވޮޝިންގޓަނާއި ހަވާއީފަދަ ބޮޑެތި ސްޓޭޓްތަކުގައިވެސް މެއެވެ. ހެރިޓޭޖު ފައުންޑޭޝަނުން ހާމަކޮށްފައިވާ ތަފާސް ޙިސާބުތަކުން ފާޅުވާގޮތުގައި، ފާއިތުވެ ދިޔަ 20 އަހަރުގެ ތާރީޚުގައި މެއިލް-އިން-ވޯޓު ގެ ގޮތުގައި 250 މިލިއަން ވޯޓު ދެވިފައިވާއިރު، އޮޅުވާލާފައިވާކަމަށް ކަށަވަރު ކުރެވިފައިވަނީ އެންމެ 1285 ވޯޓެކެވެ.\nރިޔާސީ އިންތިޚާބު ފަސްކުރެއްވުމަށް ރައީސް ޓްރަމްޕް ބޭނުންވެވަޑައިގެންނެވިނަމަވެސް، އެމެރިކާގެ ޤާނޫނުތައް އޮތްގޮތުން، މިކަމަކީ ވުމަށްވުރެ ނުވުން ގާތްކަމެކެވެ. އެހެނީ ރިޔާސީ އިންތިޚާބު ބާއްވާނޭ ތާރީޚެއް ކަނޑައަޅާނީ އެމެރިކާގެ ޤާނޫނު ހަދާ މަޖްލިސް ދަށުގެ ކޮންގްރެސް އިން ކަމުގައިވާއިރު، އެ މަޖްލީހުގެ އަޣްލަބިއްޔަތުވަނީ އިދިކޮޅު ޑިމޮކްރެޓްސް ކިބައިގައެވެ. އަދި އެމެރިކާގެ މިހިނދު އޮތް ދުސްތޫރު ބުނާގޮތުން، ޖެނުއަރީ 20 އަށް ރިޔާސީ ހުވައި ނުކުރެވޭގޮތަށް އިންތިޚާބު ފަސްކުރުމަކީ ކުރެވޭނެކަމެއްވެސް ނޫނެވެ.


Counciler in vaki kurumuge baaru majileehah dhenee! | Mihaaru\n03 ޑިސެމްބަރ 2019 - 20:25 71 comments\nކައުންސިލްތަކުގެ މޭޔަރުންނާއި ރައީސުންނާއި މެންބަރުންނާ ބެހޭ ގޮތުން ލޯކަލް ގަވަމަންޓް އޮތޯރިޓީ (އެލްޖީއޭ) އިން ރައްޔިތުންގެ މަޖިލިހަށް ހުށަހަޅާ މައްސަލައަކަށް ބިނާކޮށް މަގާމުން ވަކިކުރެވޭ ގޮތަށް ލާމަރުކަޒީ ގާނޫނަށް އިސްލާހު ގެންނަން ރައްޔިތުންގެ މަޖިލިހުގެ ލާމަރުކަޒީ ކޮމިޓީން ނިންމައިފި އެވެ.\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެންނަން ސަރުކާރުގެ ފަރާތުން މަޖިލިހަށް ހުށަހެޅުއްވީ ހުޅުމާލެ ދާއިރާގެ މެމްބަރު، އެމްޑީޕީގެ ޗެއާޕާސަން އަލީ ނިޔާޒެވެ. ކޮމިޓީން ބިލް ދިރާސާ ކުރުމަށް ފަހު، ބިލަށް ބޮޑެތި ބަދަލުތަކެއް ގެނައި އިރު، އެންމެ މުހިންމު އެއް ބަދަލަކީ ރައްޔިތުން އިންތިހާބުކުރާ ކައުންސިލަރުން މަޖިލިހުން ވަކިކުރެވޭ ގޮތަށް އޮތުމެވެ. ސަރުކާރުން ރައްޔިތުންގެ މަޖިލީހަށް އެ ބިލު ހުށަހެޅިއިރު މަޖިލީހަށް ކައުންސިލަރުން ވަކި ކުރުމުގެ ބާރު ދީފައެއް ނުވެ އެވެ.\nކޮމިޓީން އިސްލާހުކުރި ބިލްގައި ވަނީ އިންތިހާބުކުރާ ކައުންސިލަރެއް، މޭޔަރެއް ނުވަތަ ރައީސެއްގެ މަސްއޫލިއްޔަތާއި ވާޖިބު އެކަށީގެންވާ ގޮތަށް އަދާނުކޮށް ނުވަތަ އިހުމާލުވާ ނަމަ، ނުވަތަ ކައުންސިލްގެ ބާރުތަކާއި ވަސީލަތްތައް ނަހަމަ ގޮތުގައި ބޭނުންކޮށް ސުލޫކީ މިންގަނޑާ ހިލާފުވާ ނަމަ، މަޖިލިހުގެ އިރުޝާދާ އެކު، އެފަދަ ކައުންސިލަރުންނާ މެދުގައި ފިޔަވަޅު އެޅުމުގެ ބާރު އެލްޖީއޭ އަށް ލިބިގެންވާ ކަމަށެވެ.\nކައުންސިލަރުންގެ އެފަދަ ކަމެއް ފާހަގަވެއްޖެ ނަމަ، "އިންކުއަރީ" އެއް ހަދައިގެން އެލްޖީއޭ އިން ހަގީގަތް ހޯދަން ވާނެ ކަމަށް ވެސް ބިލްގައި ބުނެފައިވެ އެވެ. އަދި އެއްވެސް ކަމެއް ފާހަގަ ކުރެވުނު ނަމަ، އެކަމެއް ރަނގަޅު ކުރަން އެ މެމްބަރަކަށް އެލްޖީއޭ އިން އަންގަންވާނެ ކަމަށް ބިލްގައިވެ އެވެ. ބިލްގައި އޮތް ގޮތުން، އެލްޖީއޭގެ އެންގުމަށް ތަބާނުވެއްޖެ ނަމަ، އެ އޮތޯރިޓީގެ ރިޕޯޓު މަޖިލިހަށް ފޮނުވަން ޖެހޭނެ އެވެ.\nއެކަމާ ގުޅިގެން ރައްޔިތުންގެ މަޖިލިހުން ދޭ ލަފައެއްގެ މައްޗަށް ބިނާކޮށް، އެ މެމްބަރަކު ތިން މަސް ދުވަހަށް ވުރެ ދިގު ނޫން މުއްދަތަކަށް މަސްއޫލިއްޔަތުން ވަގުތީ ގޮތުން އެއްކިބާ ކުރުމުގެ ބާރު އެލްޖީއޭ އަށް ލިބިގެންވާ ކަމަށް ކޮމިޓީން ގެނައި އިސްލާހުތަކުގެ ތެރޭގައި ވަނީ ބުނެފަ އެވެ.\nއެއްވެސް ކައުންސިލް މެމްބަރެއްގެ ސަބަބުން ރައްޔިތުންނަށް ގެއްލުންވާ ނަމަ، އެ ކައުންސިލަރެއް، މޭޔަރެއް ނުވަތަ ރައީސެއް ވަކިކުރަން މަޖިލިހަށް ފޮނުވަން ޖެހޭނީ އެލްޖީއޭ އިން ކަމަށް ބިލްގައިވެ އެވެ. އަދި އެ މައްސަލައެއް މަޖިލިހަށް ހުށަހެޅޭނީ އެލްޖީއޭގެ ބޯޑު މެމްބަރުންގެ ތިންބައިކުޅަ ދެބައި ވޯޓު ލިބިގެން ކަމަށް ބިލްގައިވެ އެވެ. ބިލްގައިވާ ގޮތުން އެލްޖީއޭގެ ބޯޑުގައި ތިއްބަވާނީ ނުވަ މެމްބަރުންނެވެ.\nމަޖިލިހަށް މައްސަލައެއް ހުށަހެޅުމުން ކައުންސިލަރު، މޭޔަރަކު ނުވަތަ ރައީސަކު ވަކިކުރަން މަޖިލިހުގެ ޖަލްސާއެއްގައި ބައިވެރިވެވަޑައިގަންނަވާ މެމްބަރުންގެ އަޣުލަބިއްޔަތުން ފާސްވެއްޖެ ނަމަ، އެ ބޭފުޅަކު މަގާމުން ވަކިވީ ކަމަށް ވެސް އިސްލާހުގައިވެ އެވެ.\nބިލްގައި ވަނީ ކައުންސިލްގެ ފަސް އަހަރު ދުވަހުގެ ތެރޭގައި މެމްބަރެއްގެ މަގާމު ހުސްވެއްޖެ ނަމަ، ލަސްވެގެން 60 ދުވަހުގެ ތެރޭގައި އެ މެމްބަރެއްގެ ބަދަލުގައި ކައުންސިލަށް މެމްބަރަކު އިންތިހާބު ކުރަން ވާނެ ކަމަށެވެ. ކައުންސިލް މެމްބަރެއްގެ މަގާމު ހުސްވެއްޖެ ނަމަ، އެކަން 14 ދުވަހުގެ ތެރޭގައި ލޯކަލް ގަވަމަންޓް އޮތޯރިޓީން އިލެކްޝަންސް ކޮމިޝަނަށް އަންގަން ޖެހޭނެ ކަމަށް ބިލްގައިވެ އެވެ.\nބިލްގައިވާ ގޮތުން ބައި އިލެކްޝަނުން އިންތިހާބުކޮށްފައިވާ މެމްބަރަށް، މެމްބަރު ކަމުގައި ހުރެވޭނީ ކައުންސިލްގެ ހިނގަމުންދާ ދައުރު ހަމަވަންދެނެވެ.\nއެކަމަކު، ކައުންސިލް މެމްބަރުގެ މަގާމު ހުސްވި އިރު، ކައުންސިލް އުމުރުގެ އެއް އަހަރު ދުވަސް ނުވަތަ އެއަށް ވުރެ ކުރު މުއްދަތެއް ބާކީ އޮތް ނަމަ، އެ ހުސްވި ގޮނޑިއަކަށް މެމްބަރަކު އިންތިހާބުކޮށްގެން ނުވާނެ ކަމަށް ވެސް ލާމަރުކަޒީ ގާނޫނަށް ގެންނަ އިސްލާހުގައި ބުނެފައިވެ އެވެ.\nލާމަރުކަޒީ ގާނޫނަށް ހުށަހެޅި އިސްލާހުގައި ވަނީ ކައުންސިލްތަކަށް ބޮޑެތި ބާރުތަކެއް ދޭން ނިންމައިފަ އެވެ. އަދި ކައުންސިލްތަކަށް މާލީ ބާރުވެރިކަން ވެސް ދިނުމަށް އިސްލާހުގައިވެ އެވެ.\nއެގޮތުން ރަށުގެ އިހްތިސާސްގެ ތެރޭގައި ހިމެނޭ ވަސީލަތްތަކުން ލިބޭ އާމްދަނީ ކައުންސިލްތަކަށް ލިބުމާއި، މުނިސިޕަލް ހިދުމަތްތަކުން ލިބޭ އާމްދަނީ ކައުންސިލްތަކަށް ދިނުން ހިމެނެ އެވެ. އަދި ދައުލަތުގެ ބަޖެޓްގެ ޑޮމެސްޓިކް ބަޖެޓުގެ ފަސް އިންސައްތަ ކައުންސިލްތަކަށް ދިނުމަށް ވެސް އިސްލާހުގައިވެ އެވެ.


Pfizer vaccine aadhihtha dhuvahu jahan fashanee\nފައިޒާ ވެކްސިން އާދިއްތަ ދުވަހު ޖަހަން ފަށަނީ\nވެކްސިން ދިނުމުގައި ހަރަކާތްތެރިވާ ސިއްހީ އޮފިޝަލުން --\nފައިޒާ-ބަޔޯންޓެކް ވެކްސިން އަންނަ އާދިއްތަ ދުވަހު ޖަހަން ފަށާނެ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން ދެންމެ ބުނީ ފައިޒާ ވެކްސިން ދިނުން 11 އޭޕްރިލް ވާ އާދިއްތަ ދުވަހު ފަށަން ނިންމާފައިވާ ކަމަށެވެ. ވެކްސިން ދެވޭނީ ރަޖިސްޓްރީ ކޮށްފައިވާ މީހުންނަށް އެޕޮއިންޓްމެންޓް ދީގެން ކަމަށްވެސް ބުންޏެވެ.\nރާއްޖެއަށް ލިބިފައިވަނީ 5,850 ޑޯޒެވެ. ފައިޒާ-ބަޔޯންޓެކް ވެކްސިން ރާއްޖޭގައި ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީ) އިން މިދިޔަ މަހުގެ 15 ވަނަ ދުވަހު ހުއްދަ ދީފައިވަނިކޮށެވެ.\nއެޗްޕީއޭއިން ބުނީ ފައިޒާ ވެކްސިންގެ ޑޯޒްތައް ދިނުމަށް ހަމަޖެހިފައިވަނީ ހާއްސަ ހާލަތްތަކުގައިވާ މީހުންނަށް އެކަނި ކަމަށެވެ. ފައިޒާ ވެކްސިން ދޭނީ ހަށިގަނޑުގެ ދިފާއީ ނިޒާމު ދަށް މީހުންނަށެވެ. އެ ގޮތުން އުމުރުން 16 އަދި 17 އަހަރުގެ ކުދިންނާއި 60 އަހަރުން މަތީގެ މީހުން ތެރެއިން ދިގުމުއްދަތަކަށް ދާއިމީ ބައްޔަށް ބޭސްކުރާ މީހުންނަށް ވެކްސިން ދޭނެ އެވެ.\nއަދި 18 އަހަރާއި 60 އަހަރާއި ދެމެދުގެ ދިފާއީ ނިޒާމް ބަލިކަށިވެފައިވާ ހާއްސަ ހާލަތްތަކުގައިވާ މީހުންނަށްވެސް ވެކްސިން ދޭން ވަނީ ނިންމާފައެވެ.\nފައިޒާ ވެކްސިން ދޭ ކެޓަގަރީތައް\nޑަޔަލިސިސް ގަވާއިދުން ހަދަމުންދާ މީހުން\nއިމިއުނޯސަޕްރެންޓް ނުވަތަ ހަށިގަނޑުގެ ދިފާއީ ނިޒާމު ބާރު ދެރަކުރާ ފަދަ ބޭސްތައް ބޭނުން ކުރާ މީހުން\nއެޗްޕީއޭއިން ވަނީ އިމިއުނޯސަޕްރެންޓް ނުވަތަ ހަށިގަނޑުގެ ދިފާއީ ނިޒާމު ބާރު ދެރަކުރާ ބޭސްތަކަކީ ކޮބައިކަން ހާމަކޮށްފައެވެ.\nފައިޒާ ވެކްސިނަކީ 16 އަހަރުން މަތީގެ މީހުންނަށް ދެވޭ ވެކްސިނަކަށްވާތީ 16 އަހަރާއި 17 އަހަރުގެ ކުދިންގެ ތެރެއިން ބަލި ހާލަތުގައިވާ ކުދިންނަށްވެސް ވެކްސިން ދޭނެ އެވެ.\n16 އަހަރާއި 17 އަހަރުގެ ކުދިންގެ ތެރެއިން ވެކްސިން ދޭނެ ކެޓަގަރީތައް\nޑަޔަލިސިސް ގަވާއިދުން ހަދަމުންދާ ކުދިން\nކެންސަރު ބަލީގެ މީހުންގެ ތެރެއިން ކީމޯތެރަޕީ ނުވަތަ ރޭޑިއޯތެރަޕީގެ ފަރުވާ ހޯދަމުންދާ ކުދިން\nއިމިއުނޯސަޕްރެންޓް ނުވަތަ ހަށިގަނޑުގެ ދިފާއީ ނިޒާމު ބާރު ދެރަކުރާ ފަދަ ބޭސްތައް ބޭނުން ކުރާ ކުދިން\nދިގު މުއްދަތަކަށް ސްޓެރޮއިޑްގެ ބާވަތްތައް ބޭނުންކުރާ ކުދިން\nހަކުރު ބަލީގެ ކުދިން\nސިސްޓިކް ފައިބްރޯސިސް، ބްރޮންކޮއެކްޓޭސިސް ފަދަ ފުއްޕާމޭގެ ބަލިތައް ހުންނަ ކުދިން\nއުފެދުމުގައި ހުންނަ ހިތުގެ ބަލިތައް (ކޮންޖެނިޓަލް ހާޓް ޑިޒީޒް) ހުންނަ ކުދިން (ސާޖަރީ ހަދާފައިނުވާ ކުދިން)\nއެޗްޕީއޭ ކޮވިޑް ވެކްސިން ފައިޒާ\nދުވަސްވީ މީހުން ފައިޒާ ވެކްސިނަށް ރަޖިސްޓްރީވާން އެދެފި


SunOnline: India in aa hathiyaaru gane askaree gothun baaru gadha kuranee\nއިންޑިއާއިން އާ ހަތިޔާރުގަނެ އަސްކަރީ ބާރުގަދަ ކުރަނީ\nމުހައްމަދު ޖަވާދު ޔޫސުފު 10 Sep 2019, 15:02\nނިއުދިއްލީ (ސެޕްޓެމްބަރު 10): އިންޑިޔާގެ ސިފައިންގެ ލަޝްކަރުތައް ޒަމާނީކޮށް މިހާރަށްވުރެ ގާބިލްކަން އިތުރު ކުރުމަށްޓަކައި 130 ބިލިއަން އެމެރިކާ ޑޮލަރުގެ ޕްރޮގްރާމެއް ކުރިޔަށްގެންދަން ބޮޑުވަޒީރު ނަރަންދުރަ މޯދީގެ ސަރުކާރުން ނިންމައިފި އެވެ.\nމި ޕްރޮގްރާމުގައި އިސްކޮށް އުޅުއްވާ މަސްއޫލުވެރިންނާ ހަވާލާދީ ރިޕޯޓްތައް ބުނާގޮތުން މިއީ ފަސް އަހަރާއި ހަތް އަހަރާދެމެދުގެ ޕްރޮގްރާމެކެވެ. މި ޕްރޮގްރާމުގެ ދަށުން ހިންގުމަށް ރާވާފައިވާ މަޝްރޫއުތަކުގެ ދަށުން އިންޑިއާގެ ލަޝްކަރުތަކުގައި ހިމެނޭ އެއްގަމު ސިފައިންނާއި، ކަނޑުގެ ސިފައިނާ އަދި ވައިގެ ސިފައިންގެ ހަތިޔާރުތައް ޒަމާނީކުރުމުގެ އިތުރުން ތަމްރީންތައްވެސް ވަރުގަދަ ކުރާނެ އެވެ.\nމި މަޝްރޫއުތަކުގެ ދަށުން އައު ކުރުމަށް ހަމަޖެހިފައިވާ ހަތިޔާރުގެ ތެރޭގައި މިހާރު އިންޑިއާގެ ވައިގެ ސިފައިން ބޭނުންކުރާ ކުރީގެ ސޮވިއެޓް ޔުނިޔަންގެ ބައު ހަތިޔާރުތަކުގެ ބަދަލުގައި އެމެރިކާ، ރަޝިއާ، އަދި ފަރަންސޭސިވިލާތުގައި އުފައްދާ އެންމެ ޒަމާނީ ފައިޓާޖެޓްތައް ގަންނާނެ އެވެ. އަދި އެންމެފަހުގެ ޓެކްނޮލޮޖީގައި އުފައްދާފައިވަ ސަބްމެރިން އާއި ހަނގުރާމަމަތީ މަނަވަރުތައްވެސް ގަންނާނެ އެވެ.\nއިންޑިއާ ސިފައިންގެ ލަޝްކަރުތައް ޒަމާނީކުރުމަށް ހިންގުމަށް ހަމަޖެހިފައިވާ ޕްރޮގްރާމުގެ ދަށުން އެންމެ ބޮޑު ޚަރަދެއް ކުރަން ހަމަޖެހިފައިވަނީ ކަނޑުގެ ސިފައިންނަށެވެ. ކަނޑުގެ ސިފައިން ޒަމާނީ ކުރުމަށް 200 އުޅަނދާއި، 500 އަސްކަރީ މަތިންދާބޯޓާއި، 24 ސަބްމެރީން އިތުރަށް ހޯދުމަށްވަނީ ހަމަޖެހިފައެވެ.\nމިހާރު އިންޑިޔާގެ ކަނޑުގެ ސިފައިން ބޭނުންކުރަނީ ކަނޑުގެ އެކިބާވަތުގެ 132 އުޅަނދާއި، 220 އަސްކަރީ އެކި ބާވަތުގެ މަތިންދާބޯޓް (ފައިޓާޖެޓްނޫން) އާއި 12 ސަބްމެރިން އެވެ. އިންޑިއާގެ މަސްއޫލުވެރިން ވިދާޅުވާ ގޮތުގައި އެގައުމުން އެންމެ ބޮޑު އިސްކަންދޭ އެއްކަމަކީ އެއްގައުމުގެ ލަޝްކަރުތަކުގެ ގާބިލްކަމާއި ކެރިފޯރުން އިތުރުކުރުމެވެ.\nއިންޑިއާގެ އެއްގައުމު ލަޝްކަރުތަކަށް މިވަގުތަށް ބޭނުންވާ 2600 އުޅަނދާ އަދި އޭގެއިތުރުން މުސްތަގުބަލަށް އަމާޒުކޮށްގެން 1700 އުޅަނދު ގަތުމަށްވެސް ވަނީ ހަމަޖެހިފަ އެވެ. އަދި ވައިގެ ސިފައިން ވަރުގަދަ ކުރުމަށް އިތުރަށް އެންމެ ޒަމާނީ 110 ފައިޓާޖެޓް ގަތުމަށްވެސް ވަނީ ރާވާފަ އެވެ. (ނޫސްއެޖެންސީތައް)


Adam Fathuhy: މުއްސަނދިކަން ހަމަހަމަ ކުރުން، ދެމެހެއްޓެނިވި ތަރައްގީގެ ސިޔާސަތު 3\nމިސާލަކަށް ގައުމުގައި ތިބި މުއްސަނދިންގެ ޖުމްލަ އާމްދަނީއަކީ 200 ބިލިއަން ކަމުގައި ބަލާ، ބާކީތިބި ހުރިހާއެންމެ ޖުމްލަ އާމްދަނީއަކީ 100 ބިލިއަން ކަމުގައި ބަލައިފިނަމަ ޖުމްލަ އާމްދަނީ އަކަށް ވާނީ 300 ބިލިއަނެއެވެ. މި 300 ބިލިއަން3ލައްކައިގެ އާބާދީ އަކަށް ބަހައި ފިނަމަ ބޮލަކަށް ޖެހޭނީ 1 މިލިއަނެވެ. އެހެންނަމަވެސް މުއްސަނދިންގެ އާމްދަނީ ނުލާ 200 ބިލިއަން ތިންލައްކަ މީހުނަށް ބަހާލައިފިނަމަ ޖެހޭނީ ބޮލަކަށް6ލައްކަ އެއްހާ ރުފިޔާއެވެ. މިހާރު ދިވެހިރާއްޖޭގެ ޖީޑީޕީ ޕަރ ކެޕިޓާއަކީ އަކީ އަހަރެއްގެ މައްޗަށް 7000 ޑޮލަރެވެ. ރުފިޔާއިން ބަލައިފިނަމަ 100000 ރުފިޔާއެވެ. މިއަދަދަކީ ކުރިން ބުނިހެން މުއްސަނދިންގެ އާމްދަނީ ހިމަނައިގެން ކޮންމެ ރައްޔިތަކަށް އެވްރެޖްކޮށް އަހަރެއްގެ މައްޗަށް ލިބޭވަރެވެ. މިއަދަދާ އެންމެ ނިކަތިމެތި މީހާގެ އާމްދަނީ އާއި ދެމެދު ހުރި ފަރަގު ބެލުމަށް، މުޅިއާއިލާއަށް ލިބޭ ޖުމްލަ އާމްދަނީ އެއްކޮށް އާއިލާގެ މެންބަރުންނަށް ބަހާލުމުން މުއްސަނދިންނާއި ފަގީރުންނާއި ދެމެދު ހުރި ފަރަގު ފެނިގެން ދާނެއެވެ.\nމިސާލަކަށް،3މީހުން ހިމެނޭ އާއިލާއެއްގެ (މަންމަ،ބައްޕަ،ދަރިފުޅު) ޖުމްލަ މަހުމުސާރައަކީ 5000 ރުފިޔާ ކަމުގައި ބަލައިފިނަމަ އެޔީ އަހަރެއްގެ މައްޗަށް 60000 ރުފިޔާއެވެ. އަދި އާއިލާގެ ބޮލަކަށް އެންމެ 20،000 ރުފިޔާއެވެ. މިއީ ނެޝަނަލް ޖީޑީޕީ އާއި އަޅާބަލާއިރު 80،000 ރުފިޔާ (ހަތަރުގުނަ) މަދު އަދަދެކެވެ. މިއިން އަންގައިދެނީ ގައުމުގެ މުއްސަނދިކަން ހަމަހަމަ ބެހިފައި ނެތްކަމާއި، ގައުމުގެ އިގްތިސާދު މަދު މުއްސަނދިންކޮޅެއްގެ ބާރާއި ނުފޫޒުން ހައިޖެކް ކޮއްފައިވާ ކަމެވެ.\nމުއްސަނދިކަން ހަމަހަމަ ގޮތެއްގައި ބެހުމަށް ފުރިހަމަ ޓެކްސް ނިޒާމެއް ބޭނުންވެއެވެ. ބިޒްނަސް ޕްރޮފިޓް ޓެކްސް،ގުޑްސް އެންޑް ސާރވިސް ޓެކްސް ގެ އިތުރުން އެމްޕްލޯއިމަންޓް ޓެކްސް އާއި ވަކިކަހަލ ކޮމޯޑިޓީ ތަކުންނެގޭ ޓެކްސްއާއި ތިމާވެއްޓަށް ގެއްލުންދޭ މަސައްކަތްތަކުންވެސް އިޤްތިސާދު މުއްސަނދި ކުރުމަށްޓަކައި ޓެކްސް ނަގަން ޖެހެއެވެ. ޓެކްސް ނަގާނެ ނިޒާމެއް އެކަށަ އެޅުމަކީ މުއްސަނދި މަހުޖަނުން ބޭނުންވާ ކަމެއްނޫން ކަމުން، އެއީ ގައުމު އިނދަޖެހިގެންދާނެ ކަމެއް ކަމަށް ރައްޔިތުންނަށް އެމީހުން ވިސްނައިދޭން ހުރިހާ ގައުމެއގައިވެސް މަސައްކަތް ކުރެއެވެ.\nދިވެހިރާއްޖޭގައި މިހާރު ނަގަމުންދާ އިންކަމްޓެކްސްއެއް ކަމުގައިވާ ބިޒްނަސް ޕްރޮފިޓް ޓެކްސް (ވިޔަފާރީގެ ފައިދާއިން ނެގޭ ޓެކްސް / ބީ.ޕީ.ޓީ ) ނެގިކަމުގައި ވިޔަސް އެންމްޕްލޯއިމަންޓް ޓެކްސް ނުނަގައިފިނަމަ، ބީ.ޕީ.ޓީ އަށް މަކަރު ހެދުމުގެ ފުރުސަތުގެ ހުޅުވި ޓެކްސްގެ ނިޒާމް ފޫއްޓޭނެއެވެ. މިހެންކަމުން ޓެކްސްގެ ގޮތުގައި ދައުލަތަށް ލިބެންޖެހޭ ފައިސާ އެކަށީގެންވާ ގޮތެއްގައި ނުލިބޭނެއެވެ. މަހުޖަނުންގެ ނުފޫޒާއި ބާރުން ރައްޔިތުން މަޖްލިސްގައި އެމްޕްލޯއިމަންޓް ޓެކްސާއި ދެކޮޅަށް މެމްބަރުން ވާހަކަދައްކާ ފައިވަނީ ދެންނެވިފަދައިން ޓެކްސްގެ ނިޒާމް ފޫވައްޓާލާ، މުއްސަނދިކަން ބެހިގެން ހިގައިދާނެތީ އެކަމަށް ހުރަސް އެޅުމުގެ ގޮތުންނެވެ.\nޓެކްސްގެ އިތުރުން ވިޔަފާރީގެ އަހްލާގާއި ސްލޫކީ މިންގަނޑުގެ ތެރެއިން މުއްސަނދި މަހުޖަނުން އަތުން ކޯޕަރޭޓް ސޯޝަލް ރެސްޕޮންސިބިލިޓީ (ސީ.އެސް.އާރު / އިޖްތިމާއީ ޒިންމާ) ގެ ދަށުން ހިލޭސާބަހަށް މުޖުތަމައުއަށް ފައިދާވާ ފަދަ ކަންތައް ކޮށްދެންޖެހެއެވެ. މިކަމަކީވެސް ވިޔަފާރިއާއި ކުންފުނީގެ އަދި ޓްއަރިޒަމްގެ ޤާނޫނުގެ ދަށުން މަހުޖަނުންނަށް ލާޒިމްކުރާ ކަންތައް ކަމުގައި ހަދަން ޖެހެއެވެ. މިސާލަކަށް ދިވެހިރާއްޖޭގައި ހިންގާ ކޮންމެ ރިސޯޓަކުންވެސް، ކޮންމެ އަހަރަކު ވަކިއަދަދަކަށް މަތީތައުލީމު ހޯދަންބޭނުންވާ ދަރިވަރުންނަށް އެހީވުމަށް ޓްއަރިޒަމްގެ ސިޔާސަތުގައި ލާޒިމްކުރެވިދާނެއެވެ.\nމުއްސަނދިކަން ހަމަހަމައަށް ބެހިފައިވާ ކޮންމެ ގައުމެއްގެ ވެސް އިޤްތިސޯދުގެ މައިތަނބަކީ ކުދި އަދި މެދުފަންތީގެ ވިޔާފަރި ތައްކަމުން، ދިވެހިރާއްޖޭގައިވެސް މިފަދަ ވިޔަފާރީތައް އުފައްދާ ، މަހުޖަނުންގެ ކިބައިން ސަލާމަތްކޮށް ހިމާޔަތްކުރުމަށް ސިޔާސަތުތައް އެކަށައެޅެން ޖެހެއެވެ. މަހުޖަނުންނަށް ކުދިވިޔާފާރިތަކަށް ވަނުމަށް އޮތްދޮރު ބަންދުކުރަން ޖެހެއެވެ. މިސާލަކަށް ބަލާނަމަ ދިވެހިރާއްޖޭ ބައެއް މަހުޖަނުންނަކީ ރިސޯޓްތައް އޮޕަރޭޓް ކުރުމުގެ އިތުރުން، ބާޒާރުމަތީ އުނގު ވިޔަފާރި ކުރާބައެކެވެ.\nމުއްސަނދި ކަން ހަމަ ކުރުމަށް މަތީގައި ދެކިވިފައިވާ ވާހަކައިގެ އިތުރުން އެތައް ކަމެއް ކުރެވިދާނެއެވެ. ކޮންމެ ކަމެއްވެސް ނިމެނީ ގާނޫނަކާއި ހަމައިން ނުވަތަ ސަރުކާރުގެ ސިޔާސަތާއި ހިސާބުން ކަމުން ރައްޔިތުން މިއަޑުތައް އުފުލައިގެން މެނުވީ ގެއްލިފައިވާ މުއްސަނދިކަން ހަމަހަމަ އެއްނުކުރެވޭނެއެވެ.\nLabels: Dhivehi, good governance, Politics


ދީބާޖާ މައްސަލާގައި ފަނޑިޔާރުން ރިޝްވަތުު ނެންގެވި ތުހުމަތަކީ ބުހުތާން ދޮގު: ޖުޑިޝަރީ – Haftha\nWed,3June, 2020, 6:43 pm\nދީބާޖާ މައްސަލާގައި ފަނޑިޔާރުން ރިޝްވަތުު ނެންގެވި ތުހުމަތަކީ ބުހުތާން ދޮގު: ޖުޑިޝަރީ\nގެއްލުމުގެ ބަދަލެއްގެ ގޮތުގައި ދީބާޖާ އިންވެސްޓްމެންޓް ޕްރައިވެޓް ލިމިޑެޓަށް ދޭން ދައުލަތުގެ މައްޗަށް ސުޕްރީމް ކޯޓުން އިއްވި ހުކުމަކީ ރިޝްވަތު ނަގައިގެން ކުރި ހުކުމެއް ކަމަށް ކުރެވޭ ތުހުމަތު ތަކަކީ ބުހުތާން ދޮގު ކަމަށް ސުޕްރީމް ކޯޓުގެ ދަށުން ހިންގާ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން (ޑީޖޭއޭ) އިން ބުނެފިއެވެ.\nޑީޖޭއޭއިން އެހެން ބުނެފައިވަނީ، އޮންލައިން ނޫސް “ސީއެންއެމް”ގައި ދިބާޖާ މައްސަލާގެ ހުކުމް ސުޕްރީމް ކޯޓުން ނެރެފައިވަނީ ރިޝްވަތު ނަގައިގެން ކަމަށް ތުހުމަތު ކުރާ ކަމަށް ބުނެފައިވާ ލިޔުމެއްގެ ސަބަބުން ނެރުނު ނޫސް ބަޔާނެއްގައެވެ.\nޑީޖޭއޭއިން ބުނީ، ދީބާޖާގެ މައްސަލާގައި ސުޕްރީމް ކޯޓުން ކުރި ހުކުމް ބިނާކުރެވުނު ޝަރުއީ އަދި ގާނޫނީ ސަބަބުތައް އެ ހުކުމްގެ ޝަރީއަތް ނިމުނުގޮތުގެ ހުލާސާ ރިޕޯޓުގައި ބަޔާން ކުރެވި، ދެފުށް ފެންނަ ގޮތަށް ގެންދިއުމުގެ އުސޫލާ އެއްގޮތަށް އެ ރިޕޯޓް ސުޕްރީމް ކޯޓުގެ ވެބްސައިޓުގައި އާންމުކޮށް ޝާއިއުކޮށްފައިވާނެ ކަމަށެވެ.\n“އެ ހުކުމާ ގުޅިގެން ފަނޑިޔާރުން ރިޝްވަތު ނެންގެވިކަމަށް ކުރަމުންދާ ތުހުމަތުތަކަކީ އަދި އެ ތުހުމަތުތައް ޕްރޮމޯޓްކުރުމަށް ނޫސްވެރިކަމުގެ ނަމުގައި މަދުބަޔަކު ލިޔެ ޝާއިއުކޮށްފައިވާ ލިޔުންތަކުގައި ވަނީ އެއްވެސް އަސްލެއް ނެތް ބުހުތާން ދޮގުކަން، ދިވެހި ރައްޔިތުންނަށް ހަގީގަތް ބަޔާންކޮށްދިނުމުގެ ގޮތުން ދަންނަވަމެވެ،” ޑީޖޭއޭގެ ބަޔާނުގައި ބުނެފައިވެއެވެ.\nއަދި ފަނޑިޔާރު ވިޔަސް، ދައުލަތުގެ އެހެން މަގާމެއްގައި ހުރި މީހަކު ވިޔަސް، ގާނޫނީ މަސްއޫލިއްޔަތުތަކާއި ވާޖިބުތަކާ ހިލާފުވެ، ކޮރަޕްޝަނާއި ފަސާދައިގެ އަމަލެއް ހިންގައިފިނަމަ އެކަމާމެދު ޝަކުވާ ހުށަހަޅަންވީ އިދާރާތަކާއި ނިޒާމްތައް އެބަހުރި ކަމަށާއި އެތަންތަނަށް މައްސަލަ ހުށަހެޅުމުގެ ހައްގަކީ ކޮންމެ މީހަކަށް ވެސް ލިބިފައިވާ ހައްގެއް ކަމަށް ވެސް އެ ބަޔާނުގައި ބުނެފައިވެއެވެ.\nއެ ބަޔާނުގައި އިތުރަށް ބުނީ، އެ ހައްގުގެ ބޭނުން ނުކޮށް، ފަނޑިޔާރުންނާ ބެހޭގޮތުން ހަގީގަތް ހިލާފު ދޮގު ވާހަކަތައް ދެކުމާއި އެފަދަ ވާހަކަތައް ފަތުރައި ޕްރޮމޯޓްކުރުމަކީ ގާނޫނީ ކުށަކަށް ވުމުގެ އިތުރުން ދަށުދަރަޖައިގެ ޒިންމާދާރުކަން ކުޑަ، އަދި އަހުލާގީ ގޮތުން ވަރަށް ދަށު ދަރަޖައިގެ އަމަލެއް ކަމަށެވެ.\nއެފަދަ އަމަލުތައް ހިންގާ ފަރާތްތަކުގެ މަގްސަދަކީ ސިޔާސީ ގޮތުންނާއި އެހެނިހެން ގޮތްގޮތުން ނުބައި މަގްސަދުތައް ހާސިލްކުރުމާއި ފަނޑިޔާރުގެއަށް ނުފޫޒު ފޯރުވައި ބިރުދައްކައި އަދުލު އިންސާފު ގާއިމްކޮށް ގާނޫނު ހިންގުމަށް ހުރަސްއެޅުމަށް ކުރާ ކަމެއް ކަމަށް ބުނެފައިވެއެވެ.\nއަދި އެއީ ފަނޑިޔާރުންގެ މިނިވަންކަން ކަށަވަރުކޮށް ފަނޑިޔާރުގެ އިސްލާހުކުރުމަށް ސުޕްރީމް ކޯޓުން ކުރަމުންދާ މަސައްކަތްތައް ހުއްޓުވަން ކުރާ ކަމެއް ކަމަށް ވެސް ޑީޖޭއޭގެ ބަޔާނުގައި ބުނެފައިވެއެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި، ފެބްރުއަރީ 1، 2010 ގައި ދީބާޖާ އިންވެސްޓްމަންޓަށް 50 އަހަރަށް، ނ. ރ. ބ. އަދި ޅ. އަތޮޅު ހިމެނޭ އުތުރު ޕްރޮވިންސްގެ ދަތުރުފަތުރުގެ ހިދުމަތް ހަވާލުކުރިއެވެ.\nނަމަވެސް ރައީސް ނަޝީދުގެ ވެރިކަން ބަދަލުވެ، ނަޝީދުގެ ނައިބް މުހައްމަދު ވަހީދު ވެރިކަމާ ހަވާލުވެވަޑައިގެން ހިސާބުން މެއި 30، 2013 ގައި ދީބާޖާގެ އެއްބަސްވުން ބާތިލްކުރިކަން އޭރުގެ ސަރުކާރުން ހާމަކުރިއެވެ. އެއްބަސްވުން ބާތިލްކުރީ ދަތުރުފަތުރުގެ ހިދުމަތް ހުއްޓިފައިވާ ކަމަށް ބުނެއެވެ.\nއެއްބަސްވުން ބާތިލް ކުރުމުން ދިބާޖާއިން ސިވިލް ކޯޓުގައި ދައުވާކޮށް ބޮޑު ބަދަލެއް ނަގައިދޭން އެދުނެވެ. އަދި އެ މައްސަލަ ސިވިލް ކޯޓުން ނިންމީ އެ ކުންފުންޏާ އެއްކޮޅަށް، ބަދަލުގެ ގޮތުގައި 348 މިލިއަން ރުފިޔާ ދޭ ގޮތަށެވެ.\nނަމަވެސް އެ މައްސަލަ ހައިކޯޓުގައި އިސްތިއުނާފު ދައުލަތަށް ކާމިޔާބުވެ، ޖޫން 26، 2018 ގައި ދައުލަތުން ބަދަލު ދޭން ނުޖެހޭ މައްސަލައެއްގެ ގޮތުގައި ކަނޑައެޅިއެވެ. ސަބަބެއް ކަމަށް ހުކުމުގައި ވަނީ ދެ ފަރާތެއްގެ ދެމެދުގައި އޮތް އެއްބަސްވުމެއް އުވާލުމުން ލިބޭ ގެއްލުމުގެ ބަދަލު ނަގައިދެވޭނީ ގާނޫނާ ހިލާފަށް އެ އެއްބަސްވުމެއް އުވާލިކަން ސާބިތު ކުރެވިގެން ކަމަށެވެ.\nއެގޮތަށް ހުކުމްކުރީ ދީބާޖާއާ އެކު ހެދި އެއްބަސްވުން ސަރުކާރުން ބާތިލުކުރީ ގާނޫނާ ޚިލާފަށް ކަން ދީބާޖާ އަށް ސާބިތު ކޮށްދެވިފައި ނުވާތީ އާއި ދީބާޖާ އަށް ލިބުނު ކަމަށް އެ ކުންފުނިން ބުނާ ގެއްލުން ސާބިތު ކޮށްދެވިފައި ނެތް ކަމަށް ބުނެއެވެ.\nހައި ކޯޓުން އެގޮތަށް ހުކުމް ކުރި ނަމަވެސް މިދިޔަ މަހުގެ 17 ވަނަ ދުވަހު ސުޕްރީމް ކޯޓުން އެ މައްސަލަ ބާތިލްކުރިއެވެ. އެއީ ބަންޑާރަ ނައިބުގެ ފަރާތުން ހައިކޯޓަށް މައްސަލަ އިސްތިއުނާފު ކުރުމަށް ހުށަހެޅީ އެކަމަށް ލިބޭ މުއްދަތު މާބޮޑަށް ވެސް ފަހަނައަޅާ ދިޔަ ފަހުން ކަމަށްވާތީއެވެ.\nއަދި މުއްދަތު ހަމަވި ފަހުން އެ މައްސަލަ ހައި ކޯޓުން ބަލައިގަނެ މައުޟޫއީ ގޮތުން ބަލާފައިވަނީ ގާނޫނީ އުސޫލުތަކާ ޚިލާފަށް ކަމަށް ވެސް ސުޕްރީމް ކޯޓުން ނިންމިއެވެ. ސުޕްރީމް ކޯތުން ބުނީ، އެ މައްސަލަ ދައުލަތުން ހައި ކޯޓަށް އިސްތިއުނާފަށް ހުށަހެޅީ އިސްތިއުނާފް މުއްދަތު ހަމަވިތާ ދެ މަސް ފަހުން ކަމަށެވެ.


ފުލުހުންނާއި ސިފައިން އަނިޔާވެރިނުވެ، ހަމަހަމަ ކަމާއެކު ޢަމަލުކުރުމަށް ގޮވާލަން – Maldivian Democratic Party\nފުލުހުންނާއި ސިފައިން އަނިޔާވެރިނުވެ، ހަމަހަމަ ކަމާއެކު ޢަމަލުކުރުމަށް ގޮވާލަން\nޢަބްދުﷲ ޔާމީންގެ ސަރުކާރުގެ ޚުދުމުހުތާރުކަން އިންތިހާއަށް ގޮސް، ސިޔާސީ ގޮތުން ބަލިކަށިވުމުން، ސަރުކާރަށް ފާޑުކިޔާ، މި އަނިޔާވެރިކަމާ ދެކޮޅަށް ތެދުވެ، ޤައުމު ހަމަމަގަށް އެޅުވުމަށް މަސައްކަތް ކުރާ ކޮންމެ މުވައްސަސާއެއް އަދި ކޮންމެ ފަރުދަކަށް ބިރު ދައްކައި ދައުލަތުގެ ހުރިހާ ބާރުތަކުގެ މައްޗަށް ވެރިވެގަތުމަށް ކުއްލި ނުރައްކަލުގެ ޙާލަތު ނެތް ހިނދު، އެކަން އިއުލާންކޮށް ރައްޔިތުންނަށް އަނިޔާވެރިވަމުން ގެންދާތީ އެކަން އެންމެ ހަރު އަޑުން ކުށްވެރިކުރަމެވެ.\nއަދި މި އަނިޔާވެރިކަން ދަމަހައްޓައި، އެކަމުގެ މެދުވެރިއެއްގެ ގޮތުގައި ބައެއް ފުލުހުންނާއި ސިފައިން މަސައްކަތް ކުރަމުންގެންދާތީ އެކަން ކުށްވެރިކޮށް ކަންބޮޑުވުން ފާޅުކުރަމެވެ. މިކަމުގެ އެންމެ ބޮޑު އެއް ހެއްކަކީ ވާދަވެރި ސިޔާސީ ފަރާތްތަކުން ރާވައި، އިންތިޒާމްކޮށްގެން ކުރިއަށްދާ ޙަރަކާތްތަކަށް ފުލުހުން ހުރަސް އަޅައި، ބާރުގެ ބޭނުންކޮށް އާންމު ރައްޔިތުންނަށް އަނިޔާވެރިވަމުންދާއިރު، ހަމަ އެފަދަ ޙަރަކާތްތަކަށް ހިމާޔަތްދީ އެޙަރަކާތްތައް ބޭއްވުމަށް ފުލުހުންނާއި ސިފައިން މަގުފަހިކޮށްދެމުންދާކަމެވެ. ފުލުހުންނާއި ސިފައިންނަކީ ރައްޔިތުންނަށް ޚިދުމަތް ކުރުމުގައި ހަމަހަމަ އުސޫލު ގެންގެޅުންޖެހޭ ބައެއް ކަމުގައިވާއިރު، ފާޅުކަން ބޮޑުގޮތުގައި ތަފާތުކުރުން ފެނި، އެކަމާމެދު ފުލުހުންނަށް ފިޔަވަޅު ނޭޅި، މުޅި ޤައުމު ހަމަނުޖެހުމުގެ ތެރެެއަށް މިދަނީ ވެއްޓެމުންކަން ކަންބޮޑުވުމާއެކު ފާހަގަ ކުރަމެވެ.\nފާއިތުވީ ރޭތަކުގައި އެމްޑީޕީ ހަރުގެ ކައިރިއަށް ޞުލްޙަވެރިކަމާއެކު އެއްވެ ޝުޢޫރު ފާޅުކުރަމުންދާ ފަރާތްތަކާމެދު އަނިޔާވެރިކަމާއެކު ފުލުހުން ޢަމަލުރާމުންދާތީ އެކަން ކުށްވެރިކުރަމެވެ. ޙާލަތާ ނުބައްދަލު ބާރުގެ ބޭނުންކޮށް، ލޮލަށާއި އަނގައިގެ ތެރެއަށް ޕެޕަސްޕްރޭ ޖެހުމާ، ބޫޓުން ތެޅުން ފަދަ ކަންކަން ހިނގަމުންދާތީ އެކަން ބެެއްލެވުމަށް ދައުލަތުގެ މުވައްސަސާތަކަށް ގޮަވާލަމެވެ.\nފުލުހުންނާއި ސިފައިންނަކީ ޢަބްދުﷲ ޔާމީންގެ އަނިޔާވެރި، ޚުދުމުހުތާރު އަދި ޣައިރު ޤާނޫނީ ވެރިކަން ދެމެހެއްޓުމުގެ ބާރަކަށް ވެގެން ނުވާނެއެވެ. ޢަދުލު އިންސާފު ޤާއިމުކުރުމުގެ އެންމެ މުހިއްމު2މުވައްސަސާ އިންތިހާއަށް ސިޔާސީވުމަށް ދޫކޮށްނުލެއްވުމަކީ ކޮންމެ ފުލުހަކާއި ސިފައިންގެ މީހެއްގެ ޤައުމީ ވާޖިބެކެވެ. އެހެންކަމުން ހަމަހަމަ އުސޫލުން ކަންކަން ކުރުމަށާއި، އަނިޔާވެރި ނުވުމަށާއި، އަދި ޣައިރު ޤާނޫނީ އަމުރުކުތަކަށް ތަބާ ނުވުމަށް ފުލުހުންނާއި ސިފައިންނަށް ތަކުރާރުކޮށް ގޮވާލަމެވެ.


Maruvi Dhemafiringe Hashigadhu Gaumah Fonuvan Lasvee Mahsaala Report Kurun Las Vumun - Minister Ali Waheed - Vaguthu\nކ. ދިއްފުށީގައި ހަނީމޫން ހޭދަ ކުރަން އައިސް އުޅެނިކޮށް ގެނބިގެން މަރުވި ފިލިޕީންސްގެ ދެމަފިރިންގެ ހަށިގަނޑު ގައުމަށް ފޮނުވާލަން ލަސްވީ އެ މައްސަލަ ރިޕޯޓް ކުރުން ލަސްވުމުން ކަމަށް ޓޫރިޒަމް މިނިސްޓްރީން ބުނެފި އެވެ.\nމިއަދު ޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ ދެމަފިރިންގެ ހަށިގަނޑު ގައުމަށް ފޮނުވާލުމުގައި އަމަލުކޮށްފައިވާނީ ރާއްޖޭގެ މާލިއްޔަރު ގާނޫނާ އެއްގޮތަށް ކަމަށާއި ފިލިޕީންސް ދެމަފިރިންގެ ހަށިގަނޑު ގައުމަށް ގެންދިއުމުގައި ލަސްވެގެން ދިޔައީ އެ މައްސަލަ ރިޕޯޓް ކުރުން ލަސްވުމުން ކަމަށެވެ.\n"މި މިނިސްޓްރީގެ ކުރީގައި ކަންތައް ކުރި ގޮތަށް ބަލާފައި މާލިއްޔަތު ގާނޫނާ އެއްގޮތަށް އެޅި ފިޔަވަޅެއް އެއީ. އެ ބޮޑީ ގެންދިއުމުގައި ސަރުކާރުން ހަރަދު ކުރީ. އެއީ ރާއްޖޭގައި ދޭ ހިދުމަތަކީ އެންމެ ރަނގަޅު ހިދުމަތް ގޮތުގައި އޮންނާނީ. މިއީ ޓޫރިޒަމް މިނިސްޓަރެއްގެ ހައިސިއްޔަތުން އެޅި ފިޔަވަޅެއް އެއީ،" އަލީ ވިދާޅުވި އެވެ.\n" އަލީ ވަހީދު ވިދާޅުވީ ރާއްޖޭގެ ބްރޭންޑް ޕްރޮޓެކްޓް ކުރުމާއި އިންސާނީ ކަރާމާތް ރައްކާތެރި ކުރުން އަޅުގަނޑުމެންގެ ޒިންމާއެއް ކަމަށެވެ.\n"ހާދިސާތަށް ރިޕޯޓް ކުރުމުގައި ލަސް ތަކެއް އެބަހުރި,އެކަން މިހާރު ވާނީ ރަނގަޅުކޮށްފައި ޓޫރިޒަމް މިނިސްޓްރީ އާއި މިނިސްޓަރަށްވެސް އަންގަން ޖެހޭ ގޮތަށް ހަދާފައި" އަލީ ވިދާޅުވި އެވެ.\nސްރީލަންކަން އެއާލައިންސްއިން ފޮނުވާލިއިރު ސަރުކާރުގެ ބަޖެޓުން ގާތްގަނޑަކަށް 462،600ރ ވަނީ ހޭދަކޮށްފައިވާއިވާއިރު ދެމަފިރިންގެ ހަށިގަނޑު ފިލިޕީންސްއަށް ނުގެންގޮސް ދެ ދުވަސްވި އެވެ.\nހަށިގަނޑު ވައިގެ މަގުން އުފުލޭނެ ފައިސާ ނެތިގެން މި ދެމަފިރިންގެ އާއިލާއިން ފިލިޕީންސްގައި ފައިސާ ހޯދަން ކެމްޕޭން ވެސް ކުރި އެވެ. އަދި އެ ގައުމުގެ ސަރުކާރުން ދެމަފިރިންގެ ހަށިގަނޑު ގެންދާނެ ކަމަށް ބުންޏެވެ.


ދިވެހިރާއްޖޭގެ ޓޫރިޒަމާބެހޭ ޤާނޫނުގެ ދަށުން ހައްދަވާފައިވާ ގަވާއިދުތައް އަލުން މުޠާލިޢާ ކުރެއްވުމަށް ވަޒީރުންގެ މަޖިލީހުން ނިންމަވައިފި. ރާއްޖޭގެ އަތޮޅުތަކުގެ އިދާރީ ހިންގުމާ ބެހޭގޮތުން މިނިސްޓްރީ އޮފް ހޯމްއެފެއާޒުން ބަލަހައްޓަވަމުން ގެންދެވި މަސައްކަތްތައް ޕްރޮވިންސްތަކުގައި ކުރިއަށް ގެންދަވާނެ އުޞޫލެއް ވަޒީރުންގެ މަޖިލީހުން ކަނޑައަޅުއްވައިފި - The President's Office\nދިވެހިރާއްޖޭގެ ޓޫރިޒަމާބެހޭ ޤާނޫނުގެ ދަށުން ހައްދަވާފައިވާ ގަވާއިދުތައް އަލުން މުޠާލިޢާ ކުރެއްވުމަށް ވަޒީރުންގެ މަޖިލީހުން ނިންމަވައިފި. ރާއްޖޭގެ އަތޮޅުތަކުގެ އިދާރީ ހިންގުމާ ބެހޭގޮތުން މިނިސްޓްރީ އޮފް ހޯމްއެފެއާޒުން ބަލަހައްޓަވަމުން ގެންދެވި މަސައްކަތްތައް ޕްރޮވިންސްތަކުގައި ކުރިއަށް ގެންދަވާނެ އުޞޫލެއް ވަޒީރުންގެ މަޖިލީހުން ކަނޑައަޅުއްވައިފި\n3 މާރިޗު 2009، ރިފަރެންސް: 2009-202\nޤާނޫނު ނަންބަރު 99/2 ”ދިވެހިރާއްޖޭގެ ޓޫރިޒަމާބެހޭ ޤާނޫނު“ގެ ދަށުން ހައްދަވާފައިވާ ގަވާއިދުތައް، އަލުން މުޠާލިޢާ ކުރެއްވުމަށް ވަޒީރުންގެ މަޖިލީހުން މިއަދު ނިންމަވައިފިއެވެ. މިއަދު ބޭއްވެވި އެމަޖިލީހުގެ ޖަލްސާގައި މިކަމާ ބެހޭގޮތުން މަޝްވަރާ ކުރެއްވުމަށްފަހު، މި ގަވާއިދުތައް މުޠާލިޢާ ކުރެއްވުމަށް ކޮމިޓީއެއް ހޮއްވެވިއެވެ. އެ ކޮމިޓީގައި ހިމެނިވަޑައިގަންނަވަނީ، މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑޮކްޓަރ އިބްރާހީމްދީދީ އާއި، މިނިސްޓަރ އޮފް ޓޫރިޒަމް، އާޓްސް އެންޑް ކަލްޗަރ ޑޮކްޓަރ އަޙްމަދު ޢަލީ ސަވާދާއި، މިނިސްޓަރ އޮފް އިކޮނޮމިކް ޑިވެލޮޕްމަންޓް އަލްފާޟިލް މުޙަންމަދު ރަޝީދާއި، މިނިސްޓަރ އޮފް ހިއުމަން ރިސޯސް، ޔޫތު އެންޑް ސްޕޯޓްސް އަލްއުސްތާޛު ޙަސަން ލަޠީފެވެ. އަދި މިބޭފުޅުންގެ އިތުރުން މަޓީގެ ބޭފުޅަކުވެސް މި ކޮމިޓީގައި ހިމެނުއްވުމަށް ނިންމެވިއެވެ.\nމިއަދުގެ ޖަލްސާގައި މިކަމާ ބެހޭގޮތުން ރައީސް މުޙަންމަދު ނަޝީދު ދެއްކެވި ވާހަކަފުޅުގައި، މި ގަވާއިދުތައް މުޠާލިޢާ ކުރެއްވުމުގެ ބޭނުންފުޅަކީ، ގަވާއިދުތައް ޤާނޫނުތަކުގައި ބެލެނިވެރި ކުރެއްވުމާއި، ޓޫރިޒަމް އިންޑަސްޓްރީއާ ރަށްޓެހި، ފަރިތަ އަދި ދެފަރާތަށް ފައިދާހުރި ފަސޭހަ ގޮތެއްގައި މަސައްކަތް ހިންގޭ ގަވާއިދުތަކަކަށް ހެއްދެވުން ކަމުގައި ވިދާޅުވިއެވެ.\nވަޒީރުންގެ މަޖިލީހުގެ މިއަދުގެ ޖަލްސާގައި، ރާއްޖޭގެ އަތޮޅުތަކުގެ އިދާރީ ހިންގުމާ ބެހޭގޮތުން މިނިސްޓްރީ އޮފް ހޯމްއެފެއާޒުން ބަލަހައްޓަވަމުން ގެންދެވި މަސައްކަތްތައް، ޕްރޮވިންސްތަކުގައި ކުރިއަށް ގެންދަވާނެ އުޞޫލަކާ ބެހޭގޮތުން ވާހަކަފުޅު ދައްކަވައި، އެ އުޞޫލު ކަނޑައެޅުއްވިއެވެ.\nމިގޮތުން ކަނޑައެޅުއްވި އުޞޫލުގައި، ރާއްޖޭގެ އަތޮޅުތަކުގެ އިދާރީ ދާއިރާތައް ހިންގެވުމަށްޓަކައި، ރާއްޖެ7ސަރަޙައްދަކަށް ބައްސަވާލައްވައި، މިއިން ކޮންމެ ސަރަޙައްދެއްގައި ޕްރޮވިންސް އޮފީހެއް ޤާއިމު ކުރެއްވުމާއި، މިނިސްޓްރީ އޮފް ހޯމްއެފެއާޒްގެ މަސައްކަތްތައް ކަމަށް 2008 ނޮވެމްބަރު 12 ވަނަ ދުވަހު ހަމަޖެއްސެވި މަސައްކަތްތަކުގެ ތެރެއިން ކުރީގެ މިނިސްޓްރީ އޮފް އެޓޮލްސް ޑިވެލޮޕްމަންޓުން ކުރައްވަމުން ގެންދެވި ހުރިހާ މަސައްކަތްތަކެއް، ޕްރޮވިންސް އޮފީސްތަކަށް ބަދަލުކުރެއްވުމާއި، ”ސަރަޙައްދީ ތަރައްޤީ ބަލަހައްޓާ އޮފީސް (އުތުރު)“ އާއި ”ސަރަޙައްދީ ތަރައްޤީ ބަލަހައްޓާ އޮފީސް (ދެކުނު)“ އިން ކުރައްވަމުން ގެންދެވި މަސައްކަތްތައް ޕްރޮވިންސް އޮފީސްތަކުން ކުރައްވަމުން ގެންދެވުން ހިމެނެއެވެ.\nވަޒީރުންގެ މަޖިލީހުގެ ޖަލްސާތަކުގައި ވަޒީރުން ރައީސުލްޖުމްހޫރިއްޔާއާ ކުރައްވަން ބޭނުންފުޅުވާ ސުވާލު ކުރެއްވުމުގެ ފުރްޞަތު ދެއްވާ ގޮތަށް މިހާރު ހަމަޖައްސަވާފައިވުމާއެކު، މިއަދުގެ ޖަލްސާގައިވެސް އެކަމަށް ފުރްޞަތު ހުޅުއްވާލެއްވިއެވެ.


Huss Dhandeh Gai Kulhunu Croatia-England Match Vee Ehvaru - Vaguthu\nކުރިއަށް އޮތް ސުވާލު: ދޭންވީ ކޮންލުއިތަކެއް؟ - 14 ގަޑިއިރު ކުރިން\nހުސް ދަނޑެއްގައި ކުޅުނު އިންގްލޭންޑް-ކްރޮއޭޝިއާ މެޗު ވީ އެއްވަރު\n2 އަހަރު ކުރިން ( އޮކްޓޯބަރ 13, 2018 )\nޔުއެފާ ނޭޝަންސް ލީގުގައި ރޭ ސަޕޯޓަރުން ނުވައްދާ ހުސް ދަނޑެއްގައި ކުޅުނު އިންގްލޭންޑާއި ކްރޮއޭޝިއާ ބައްދަލުކުރި މެޗު ލަނޑެއް ނުޖެހި އެއްވަރުވެގެން ނިމިއްޖެއެވެ.\nކްރޮއޭޝިއާގެ ދަނޑުގައި ރޭ ކުޅުނު މި މެޗަށް ސަޕޯޓަރުން ވައްދާފައި ނުވަނީ 2016 ވަނަ އަހަރުގެ ޔޫރޯ ފުޓްބޯޅަ މުބާރާތަށް ކޮލިފައިވުމަށް ކްރޮއޭޝިއާ އިން ކުޅުނު މެޗެއް ފެށުމުގެކުރިން ކުޅިވަރުގެ ރޫހާ ހިލާފު ނިޝާނެއް އެޓީމުގެ ސަޕޯޓަރުން ދަނޑު މަތީގައި ކުރެހި މައްސަލައިގައި ޔުއެފާ އިން ކްރޮއޭޝިއާ އަށް ދީފައިވާ އަދަބެއްގެ ސަބަބުންނެވެ.\nސަޕޯޓަރުން ނުވައްދާ ކުޅުނު މި މެޗުގައި ގޯލެއް ފެނިގެން ގޮސްފައިނުވާއިރު، މި މެޗުގައި ގޯލްޖަހާނެ އެންމެ ރަނގަޅު ފުރުސަތުތަކެއް ލިބިގެން ގޮސްފައިވަނީ އިންގްލޭންޑަށެވެ. އެގޮތުން އިންގްލޭންޑްގެ ޒުވާން ފޯވާޑް މާކަސް ރަޝްފޯޑް އަށް ހުސް ދެ ފުރުސަތެއް ލިބިފައިވާއިރު އޭނާ ފޮނުވާލި އެ ދެ ހަމަލާވެސް ދިފާއުކުރީ ކްރޮއޭޝިއާގެ ކީޕަރު ލިވަކޮވިޗްއެވެ. މީގެއިތުރުން ޑަޔާ އާއި ހެރީ ކޭން ބޮލުން ފޮނުވާލި ދެ ހަމަލާއެއް ގޯލުގެ ދަނޑި އަށް ވެސް އަމާޒުވެފައިވެއެވެ.\nމި މެޗުގައި ގޯލެއް ކާމިޔާބުކުރަން ކްރޮއޭޝިއާ އަށް އެންމެ ރަނގަޅު ފުރުސަތެއް ލިބުނީ އެޓީމުގެ ކްރަމަރިޗް އަށެވެ. ނަމަވެސް އިންގްލޭންޑްގެ ޕެނަލްޓީއޭރިއާ ތެރޭ ފުދޭވަރަކަށް ހުސްކޮށް ހުރެ އޭނާ ފޮނުވާލި ހަމަލާ އިންގްލޭންޑްގެ ކީޕަރު ޕިކްފޯޑް ވަނީ ދިފާއުކޮށްފައެވެ.\nޔުއެފާ ނޭޝަންސް ލީގުގައި ހަތަރު ފަންތީގެ ހަތަރު ލީގެއް އޮންނައިރު މި ނަތީޖާއާއެކު އިންގްލޭންޑް އޮތީ ކުޅުނު ދެ މެޗުން ލިބުނު އެއް ޕޮއިންޓާ އެކު މުބާރާތުގެ އެންމެ ވަރުގަދަ ޓީމުތައް ހިމެނޭ ލީގު ކަމަށްވާ އޭ ލީގުގެ ގްރޫޕް ހަތަރެއްގެ ދެވަނައިގައެވެ. މި ގްރޫޕްގެ ފުލުގައި އޮތް ކްރޮއޭޝިއާ އަށް ވެސް ލިބިފައިވަނީ އެންމެ ޕޮއިންޓެއް ކަމަށްވާއިރު އިންގްލޭންޑަށް ކުރި ލިބެނީ ހެޑް ޓު ހެޑް އުސޫލުންނެވެ. ގްރޫޕްގެ އެއްވަނައިގައި ކުޅުނު ދެ މެޗުން ވެސް މޮޅުވެ ލިބުނު ހަ ޕޮއިންޓާ އެކު އޮތީ ސްޕެއިންއެވެ.\nމުބާރާތުގައި އިންގްލޭންޑް ދެން ބައްދަލުކުރާނީ ސްޕެއިންއާއެވެ. ސްޕެއިންގެ ދަނޑުގައި ކުޅޭ އެ މެޗު އޮންނާނީ އަންނަ ހޯމަ ދުވަހުގެރޭ ކަމަށްވާއިރު، އިންގްލޭންޑްގެ ދަނޑުގައި މި ދެ ޓީމު ބައްދަލުކުރި މެޗު 1-2 އިން ކާމިޔާބުކުރީ ސްޕެއިންއެވެ.\nއާދަޔާ ހިލާފަށް ބޮޑު ކިޑްނީއެއް ހުރި މީހެއްގެ ބޮޑު އޮޕަރޭޝަނެއް!\nޔޫރޯގައި ކުޅޭ އިންގްލެންޑްގެ ސްކޮޑް އިއުލާންކޮށްފި\nއިނގިރޭސި ބޮޑުވަޒީރާއި އިންޑިއާގެ ބޮޑުވަޒީރު ވާޗުއަލް ސަމިޓެއް ބާއްވަނީ


ޝަކުވާތަކާއި ގުޅިގެން ޕްރިންސިޕަލުންގެ އުސޫލު މުރާޖައާ ކުރަނީ – Dhuvas Online\nއިއްޒުއްދީން ސްކޫލް ހުޅުވުމުގެ ރަސްމިއްޔާތުގެ ތެރެއިން -- ފޮޓޯ: ރައީސް އޮފީސް\nޝަކުވާތަކާއި ގުޅިގެން ޕްރިންސިޕަލުންގެ އުސޫލު މުރާޖައާ ކުރަނީ\n“ސަރުކާރު ސްކޫލްތަކުގެ ޕްރިންސިޕަލުން ވަޒީފާ އަދާ ކުރާ ސްކޫލް ކަނޑައެޅުމުގެ އުސޫލް” އަށް ބަދަލު ގެންނަން ނިންމައިފި އެވެ.\nއެ މިނިސްޓްރީން އެކުލަވާލި މި އުސޫލުގައި ބުނެފައިވާ ގޮތުގައި އެއް ސްކޫލެއްގައި ޕްރިންސިޕަލަކަށް މަސައްކަތް ކުރެވޭނީ ގިނަވެގެން އަށް އަހަރެވެ. އަދި ކޮންމެ ހަތަރު އަހަރަކުން ބޭނުން ނަމަ ސްކޫލް ބަދަލު ކުރުމުގެ ފުރުސަތު ސަރުކާރު ސްކޫލްތަކުގެ ޕްރިންސިޕަލުންނަށް އޮންނާނެ ކަމަށް ބުނެފައިވެ އެވެ.\nމި އުސޫލާއި ގުޅިގެން ޕްރިންސިޕަލުންގެ ހިތްހަމަނުޖެހުމާއި ކަންބޮޑުންތަކާއި ގުޅިގެން އެޑިއުކޭޝަން މިނިސްޓްރީން ވަނީ ޕްރިންސިޕަލުންނަށް ސިޓީއެއް ފޮނުވާފައި އެވެ. އެ ސިޓިގައި ބުނެފައިވަނީ މި އުސޫލާއި ގުޅިގެން ޕްރިންސިޕަލުން އެކި ފަހަރު ކަންބޮޑުވުންތައް ހިއްސާކޮށްފައިވާ ކަމަށެވެ.\nއެހެންވެ މިނިސްޓްރީން ނިންމާފައިވަނީ ޕްރިންސިޕަލުންނާއި ގުޅޭ އުސޫލު މުރާޖައާކޮށް އުސޫލާއި ގުޅިގެން ހަދާ ގަވައިދު ހެދުމުގެ މަސައްކަތް ޕްރިންސިޕަލުންގެ ބައިވެރިވުމާއި އެކު ކުރިޔަށް ގެންދާށެވެ. އަދި ސިވިލް ސާވިސް ކޮމިޝަނާއި މިކަމާއި ގުޅޭގޮތުން މަޝްވަރާ ކުރާނެ ކަމަށެވެ.\nއެޑިއުކޭޝަން މިނިސްޓްރީން ބުނީ އުސޫލާއި ގުޅިގެން ކުރަންޖެހޭ މަސައްކަތްތައް ކުރިޔަށްދާނީ އުސޫލުގައި ވާގޮތަށް ގަވައިދު އާންމު ކުރުމަށް ފަހު އެއާ އެއްގޮތަށް ކަމަށެވެ.